7 Struktur Purba Popular Yang Diukir Daripada Batu

Seni bina telah menjadi sebahagian daripada setiap budaya sejak zaman purba. Manusia mungkin mencipta seni pertukangan dan mengukir untuk tujuan membina tempat perlindungan dan keselamatan tetapi ada yang melakukannya sebagai satu bentuk ekspresi seni

Ini sangat ketara dalam artifak, lukisan, ukiran, arca, patung, gua, dan struktur dari masa lalu. Ukiran batu adalah satu daripada bentuk kesenian dan kehebatan orang dahulu. Berikut ialah senarai 7 struktur purba yang luar biasa yang diukir daripada batu.

Kuil Kailasa adalah salah satu struktur monolitik terbesar di dunia yang diukir daripada satu batu. Ia adalah kuil darippada ukiran batu ke-16 dan yang terbesar daripada semua di Gua Ellora yang terbentang sejauh dua kilometer di Maharashtra, India.

Ia dibina oleh raja-raja Kannadiga dari Dinasti Rashtrakuta dari 756 hingga 773 CE. Ahli arkeologi menganggarkan bahawa membina kuil seperti ini sepatutnya mengambil masa kira-kira 100 tahun, tetapi pada hakikatnya, ia siap dalam masa 18 tahun sahaja. Jurutera hari ini mendapati mustahil untuk mencapai kejayaan ini menggunakan teknologi moden dalam tempoh yang singkat.

Lalibela ialah pusat keagamaan yang terkenal dengan gereja monolitik potongan batu bawah tanah yang diukir daripada batu granit. Terdapat 11 gereja yang dibahagikan kepada empat kumpulan di bandar Lalibela yang dibina pada abad ke-12 dan ke-13 oleh Dinasti Zagwe.

Setiap satu daripada 11 gereja mewakili pencapaian artistik yang unik antaranya sistem saliran, parit dan sebaganya. Nama bandar ini asalnya  adalah "Roha" dan ditukar kepada "Lalibela" apabila raja Dinasti Zagwe bernama "Lalibela" mengarahkan pembinaan gereja-gereja ini. Ia terletak di Daerah Lasta di Wilayah Amhara, Ethiopia.

Abu Simbel ialah tapak dua kuil besar yang diukir dari batu di tebing barat Sungai Nil di Gabenor Aswan, Mesir. Patung setinggi 66 kaki itu dibina oleh Raja Firaun Ramses II untuk memperingati kemenangannya dalam pertempuran Kadesh. Terdapat dua patong, kedua-duanya mewakili raja sendiri dengan figura kecil di sekeliling kaki mereka menunjukkan anak-anak, permaisuri, dan ibunya.

Di sebelah utara kuil utama, terdapat satu lagi dengan patung raja dan permaisurinya Nefertari setinggi 35 kaki. Mereka pada asalnya diukir daripada batu pasir pada abad ke-13 dan hanya ditemui semula pada tahun 1913 oleh penyelidik Switzerland John Burckhardt.

Longmen Grottoes ialah koleksi mengagumkan berpuluh ribu patung Buddha Shakyamuni yang diukir  dari batu. Ini dianggap sebagai contoh terbesar dan terbaik seni Buddha Cina pada zaman Wei Utara dan dinasti Tang. Gua-gua tersebut terletak di kedua-dua belah sungai Yi, 12 kilometer dari Luoyang di Wilayah Henan, China.

2300 gua mengandungi 110,000 patung batu, 60 stupa, dan 2,800 inskripsi yang diukir pada prasasti. Kesemuanya diukir daripada tebing batu kapur dan terbentang hingga lebih satu kilometer. Kesemuanya telah diusahakan dari abad ke-5 hingga pertengahan abad ke-8.

Bandar Petra di Jordan mempunyai banyak kuil dan Al-Khazneh adalah kuil yang paling menonjol. Kebanyakan kuil, biara dan bangunan termasuk Al-Khazneh, diukir daripada muka batu pasir.

Struktur ini pada asalnya dipercayai telah dibina sebagai makam atau ruang pengebumian raja Nabatean Aretas IV pada abad ke-1 CE. "Al-khazneh" bermaksud "perbendaharaan" dalam bahasa Arab, dan hanya pada abad ke-19 ia mendapat nama itu apabila orang Badwi tempatan percaya bahawa ia mengandungi harta karun.

Gua Mogao ialah koleksi 500 kuil dan 2,000 arca bercat yang merupakan contoh seni bina potongan batu yang diukir dari tebing dengan konglomerat kerikil lembut. Tapak ini terkenal dengan patung dan lukisan dinding yang merakamkan seni Buddha selama 1,000 tahun.

Tempat ini telah berada dalam senarai Tapak Warisan Dunia UNESCO sejak tahun 1987 dan gua-gua ini mewakili pencapaian seni yang unik dan memberikan saksi kukuh kepada tamadun dinasti Cina purba, iaitu Dinasti Sui, Tang, dan Song, dan mereka membantu dalam mempengaruhi idea agama Buddha di Asia.

Sassi di Matera adalah kawasan tengah bandar Matera di mana penduduknya masih tinggal di rumah gua. Bandar Matera berada di Basilicata, Italy. Gua ini bukan sahaja menyediakan tempat perlindungan yang selesa kepada orang ramai, tetapi orang ramai telah mengubah struktur ini menjadi butik, restoran, kelab jazz, spa, dan juga bangunan paling mewah.

Tempat ini telah disenaraikan sebagai Tapak Warisan Dunia UNESCO pada tahun 19 setelah penemuan biara abad ke-9 bernama "Crypt of Original Sin". Kawasan kejiranan ini agak sukar untuk dicapai yang menjadikannya sedikit eksklusif, tetapi ia sememangnya salah satu destinasi pelancongan terkenal.


Kisah Pekan Kecil Yang Banyak Memegang Rekod Binaan Terbesar Dunia

Usaha untuk menjadi tertinggi, terbesar, terbanyak dan macam-macam lagi 'ter-' sering dijadikan sasaran ahli politik dan pemimpin masyarakat kita di Malaysia.

Negara kita mempunyai beberapa pencakar langit antara yang tertinggi di dunia, (bekas) ketua kerajaan tertua dunia serta banyak lagi rekod yang kami yakin anda sendiri tak sangka dipegang rakyat kita - menjadi platform untuk kita sebagai individu atau sebuah masyarakat mencipta nama dalam melonjakkan identiti negara kita.

Usaha yang serupa turut dilakukan oleh sebuah bandar bernama Casey, yang terletak di Illinois, Amerika Syarikat. Bagaimanapun, fokus mereka hanyalah kepada yang 'terbesar'!

Ketiadaan tarikan pelancongan yang benar-benar mantap menyukarkan usaha penduduk pekan Casey yang terletak dalam mukim Clark County menjana ekonomi tempatan mereka.

Apatah lagi jumlah populasi Casey juga rendah, hanya sekitar 2,400 orang sahaja kali terakhir dianggarkan pada tahun 2020. Penduduk di sana satu ketika dulu bergantung kepada kunjungan pemandu-pemandu kenderaan yang akan berhenti singgah, membeli bekalan perjalanan serta mengisi minyak.

Ketiadaan peluang dan karier mendorong penduduk asal Casey keluar merantau, mencari peluang di tempat lain mengakibatkan jumlah populasi pekan kecil itu dilaporkan semakin berkurangan.

Bimbang dengan apa yang berlaku, seorang usahawan serta anak jati pekan Casey bernama Jim Bolin mula merencanakan idea bagi merancakkan aktiviti di Casey, dalam menarik orang ramai untuk hadir ke sana.

Mendapat inspirasi daripada loceng angin (wind chime) dipasang di rumah neneknya semasa kecil, Bolin bersama syarikat miliknya memulakan projek mendirikan loceng angin terbesar dunia yang berfungsi, menggunakan bahan terbuang.

Projek itu siap pada tahun 2012, dinobatkan sebagai loceng angin terbesar dunia secara rasmi oleh pihak Guinness World Record mula mengakibatkan pekan Casey menerima kunjungan orang ramai yang ingin melihat sendiri loceng itu dengan lebih dekat.

Merasakan usahanya mampu mengubah nasib pekan mereka, Bolin kekal menjadikan idea sama sebagai teras kepada identiti unik pekan Casey.

Dia bersama kumpulan pekerjanya mula bercadang membangunkan lebih banyak barang-barang gergasi (yang berfungsi) untuk dijadikan tarikan utama Casey, bagi memastikan pengunjung singgah ke pekan mereka.

Sekiranya anda bertuah dapat ke pekan Casey, berhenti sejenak di satu-satunya persimpangan lampu isyarat yang terletak di pekan itu dan pandang ke sekeliling anda.

Hasil usaha Bolin, lebih 20 barangan bersaiz gergasi terbina di Casey dengan 12 daripadanya disahkan pemegang rekod dunia, berkurangan daripada 14 selepas 2 rekod yang sebelum itu dipegang pekan kecil itu - berjaya dipecahkan pihak lain.

Selain loceng angin, Casey juga memiliki tee golf, kayu golf, kerusi malas, terompah, penyodok rumput, peti surat, kunci, jongkang-jongkit, sudu, tukul hakim dan tanda kedai guntung; kesemuanya terbesar di dunia.

Tidak cukup dengan itu, Bolin turut menjalinkan kerjasama dengan pemilik-pemilik perniagaan di sana untuk membangunkan arca gergasi serupa seperti jarum, sarang burung, gasing, pensil malahan Pokeball (bagi peminat siri Pokemon) yang dijadikan bermacam jenis tarikan unik.

Hasil daripada populariti barangan-barangan gergasi yang bertebaran di serata Casey, dapat dilihat dalam tempoh hampir satu dekad kebelakangan ini peluang ekonomi masyarakat tempatan sudah mula berubah.

Apatah lagi dalam era media sosial, yang menjadi penggerak utama pengunjung untuk hadir beramai-ramai ke Casey bagi bergambar. Setiap minggu, dianggarkan lebih 1,000 ke 2,000 pengunjung akan hadir - mengubah suasana pekan itu yang satu ketika dulu sunyi.

Dapat dilihat kafe, restoran dan hotel bajet yang dikendalikan warga tempatan mula sibuk setiap hujung minggu melayan pelancong yang hadir. Kebanyakan pengusaha yang merasai perubahan positif ini sependapat memuji usaha Bolin dalam mengubah wajah pekan mereka seterusnya membantu tahap kewangan masyarakat mereka.

Bermula sebagai sebuah pekan kecil yang hanya menjadi persinggahan sementara pengembara, kini Casey sudah berubah menjadi sebuah pekan kecil yang banyak binaan gergasi di dalamnya.

Apa yang lebih unik - semua tarikan gergasi di sana boleh diakses secara percuma tanpa dikenakan sebarang bayaran sesen pun.


Genius Amerika yang Dianggap Sebagai Pembelot Negara - Theodore Hall

Biasanya, seorang cendiakawan atau genius itu akan menjadi kebanggaan sesebuah negara. Pelbagai pengiktirafan dan penghargaan akan diberikan kepada mereka.

Lebih besar jasa seseorang genius itu maka lebih besarlah penghargaan yang diterimanya. Namun, ia berbeza bagi seorang genius Amerika bernama Theodore Hall. Walaupun menyumbangkan jasa yang besar kepada negaranya, Hall dianggap sebagai seorang pembelot.

Theodore Alvin Holtzberg @ Hall telah dilahirkan pada 20 Oktober 1925 di New York kepada pasangan pendatang Yahudi. Ibu dan bapanya berhijrah ke Amerika untuk melarikan diri daripada penindasan antisemitik di Rusia.

Sejak kecil lagi, Hall adalah seorang yang sangat pintar. Dia menamatkan sekolah tinggi ketika baru berusia 14 tahun. Hall kemudian melanjutkan pelajaran dalam bidang fizik di Queens College sebelum ditukarkan ke Harvard University di Cambridge, Massachusetts.

Dia memperolehi ijazah dalam bidang kimia ketika berusia hanya 18 tahun. Atas cadangan seorang professor di universitinya, Theodore Hall telah pergi ke Los Alamos, New Mexico, bagi menyertai satu program nuklear yang dikenali sebagai "Manhattan Project".

Pada usia 19 tahun, Hall adalah saintis nuklear termuda yang dipilih untuk menyertai Manhattan Project. Hall dan pasukannya mereka bentuk peranti letupan yang mencetuskan letupan teras plutonium bom atom.

Hall juga mengendalikan eksperimen untuk peranti letupan "Fat Man" (bom atom yang dijatuhkan di Nagasaki) dan membantu menentukan jisim kritikal uranium untuk "Little Boy" (bom atom yang dijatuhkan di Hiroshima).

Ketika bekerja dalam Manhattan Project, hall telah menghubungi rakan sebiliknya di kolej bernama Saville Sax yang mempunyai hubungan dengan politik sayap kiri.

Kedua-dua sahabat itu telah mengatur pertemuan dengan Sergey Kurnakov, seorang penulis untuk Soviet Russia Today dan Anatoly Yatskov, perisik yang berpangkalan di New York.

Hall telah menyerahkan butiran mengenai organisasi kerja Manhattan Project di Los Alamos. Selain itu, dia turut menyerahkan butiran teknikal yang secara tidak langsung telah menyumbang kepada pembinaan bom atom pertama Kesatuan Soviet yang kemudiannya diuji pada tahun 1949.

Setelah secara rasmi menjadi pemberi maklumat kepada Kesatuan Soviet, Hall diberikan kod nama sebagai MLAD yang bermaksud "muda" manakala Sax pula diberikan kod nama STAR yang bermaksud "tua" dalam bahasa Slavik.

Selepas Hall meninggalkan Los Alamos dan berpindah ke Chicago, dia meneruskan pembelajarannya dan berjaya memperoleh ijazah kedoktoran dalam bidang fizik. Dia kemudian bekerja di makmal biofiziko Universiti Chicago.

Saintis itu masih menyalurkan maklumat rahsia kepada ejen Soviet selama beberapa tahun lagi. Pada tahun 1951, Theodore Hall dan Saville Sax telah ditahan dan disoal siasat oleh FBI. Kedua-dua rakan itu disyaki setelah FBI berjaya menyahsulitkan salah satu isyarat daripada Soviet berkaitan saintis itu.

Namun, tiada pertuduhan dikenakan terhadap mereka kerana tidak mempunyai bukti yang mencukupi. Mungkin juga, pihak berkuasa melepaskan mereka kerana mahu memantau dan mengetahui sejauh mana penglibatan kedua-dua saintis itu.

Selepas penyiasatan FBI itu, Hall telah memutuskan hubungannya dengan ejen rahsia Kesatuan Soviet dan berhenti menjadi perisik mereka.

Walaupun ketika menjadi perisik kepada Kesatuan Soviet, sumbangannya dalam bidang fizik tidak pernah terhenti. Di Chicago, Hall mempelopori teknik penting dalam analisis mikro X-ray.

Dia kemudian meninggalkan Institut Radiobiologi dan Biofizik Universiti Chicago sebelum menjadi penyelidik di Institut Kanser Sloan-Kettering sehingga 1962.

Hall kemudian berpindah ke makmal penyelidikan mikroskop ekeltron Vernon Ellis Cosslett di Universiti Cambridge, England. Di sana, dia mencipta kaedah Hall bagi normalisasi kontinum yang dibangunkan untuk menganalisis bahagian nipis tisu biologi.

Hall kekal di Cambridge sehinggalah dia bersara pada tahun 1984 ketika berusia 59 tahun. Setelah bersara, barulah dia mendedahkan sebab mengapa dia menjadi perisik untuk Kesatuan Soviet.

Menurut Hall, dia bimbang mengenai monopoli senjata atom Amerika selepas perang tamat. Dia berkongsi maklumat senjata atom kepada Soviet agar Amerika bukan satu-satunya negara yang memiliki senjata nuklear.

Hall juga tidak menolak kemungkinan munculnya kerajaan fasis di Amerika jika perkara itu tidak ditangani.


7 Burger Paling Mahal di Dunia

Industri burger adalah industri bernilai $73 bilion dimana 86% daripadanya merupakan burger yang dijual di rangkaian restoran. Ini menunjukkan burger antara makanan paling menguntungkan di dunia, serta salah satu makanan yang paling murah untuk dinikmati oleh mana-mana individu.

Namun, ada juga sesetengah restoran yang menjual burger dengan harga yang sangat premium. Sudah tentu burger-burger sebegini sasaran pelanggan mereka bukanlah orang kebanyakan seperti kita, sebaliknya pelanggan yang mahukan burger dengan rasa yang unik dan menggunakan bahan-bahan premium.

Kali ini, mari lihat 7 burger termahal di dunia  beserta harganya yang tidak masuk akal. Turut disertakan adalah penjelasan mengapa harganya begitu tinggi berbanding burger-burger biasa.

Di Le Burger Brasserie di Las Vegas, burger 777 pernah mendakwa memegang gelaran sebagai burger paling mahal di dunia dijual secara komersial pada harga $777. Burger ini dihidangkan dengan kepingan daging lembu Kobe tulen dari Jepun dan daging udang galah Maine.

Topping termasuk keju French Triple Cream Brie, bawang karamel, mentega 10 herba yang diselitkan dengan truffle putih, cheddar berusia 18 bulan, truffle hitam, telur puyuh, prosciutto dan cuka balsamic berusia 100 tahun. Walau bagaimanapun, ramai yang mengatakan harga premium ini adalah disebabkan sebotol champagne yang dihidangkan bersama-sama dengannya.

The Honky Tonk di London, England ialah restoran yang digayakan mengikut restoran Amerika. Mereka menjual Glamburger dengan harga 1,100 paun, atau bersamaan dengan kira-kira $1,770. Ia diilhamkan oleh Chef Chris Large dan diselitkan dengan pelbagai topping dan penyediaan mewah sehingga burger mahal ini telah menjadi syurga penggemar makanan sejati.

Burger ini dihidangkan dengan kepingan daging seberat 0.6 paun yang diperbuat daripada daging rusa New Zealand dan daging lembu Kobe Wagyu Jepun, diperisakan dengan garam salai Himalaya dan dibungkus sekeping keju brie yang diselitkan dengan truffle hitam. Kemudian, di atasnya diletakkan kaviar Beluga dan telur itik salai dibalut daun emas yang boleh dimakan.

Sebuah restoran yang dipanggil Mallie's Sports Grill & Bar di Southgate, Michigan telah menjual burger sejak 2005. Mereka kini terkenal dengan hamburger raksasa yang dijual secara komersil yang dipanggil The Absolutely Ridiculous Burger, yang beratnya 338.6 paun dan berharga hampir $2,000.

Burger ini terdiri daripada bahan-bahan bernilai kira-kira 540,000 kalori, termasuk 30 paun bacon dan 36 paun keju. Untuk memesannya, anda perlu memberi notis awal 72 jam kepada restoran untuk menyediakan burger ini, yang tingginya kira-kira 3 kaki, termasuk roti.

Fleurburger 5000 dinamakan sempena harga kadar ratanya $5,000. Fleurburger diperbuat daripada daging lembu Wagyu tulen dan foie gras. Rotinya adalah brioche dan diselitkan dengan truffle begitu juga dengan sosnya. Truffle yang dihiris juga membentuk sedikit salad di atas kepingan daging.

Untuk menaikkan harga burger terkenal mereka, Fleur de Lys dan chef Hubert Keller mencipta hidangan burger ini dengan pengalaman wain mewah sebagai sebahagian daripada perjanjian itu. Burger anda dihidangkan dengan sebotol Chateau Petrus 1995, Bordeaux yang dijual dengan sendirinya pada harga $2,500 setiap botol. Gelas Ichendorf yang anda minum ialah cenderahati yang boleh anda bawa pulang.

Juicy's Foods and Ovations Foodservices di Corvallis, Oregon cuba memanipulas persaingan membuat burger paling mahal di dunia dengan hanya menambah saiz burger. Untuk melakukannya, mereka mencipta burger ini menggunakan 777 paun daging lembu murah (bersamaan dengan kira-kira 352 kg) untuk dihidangkan di Juicy's Outlaw Grill.

Anda boleh memesan burger ini dengan harga $5,000 dengan syarat anda memberikan notis awal 48 jam mereka untuk mencipta burger raksasa anda. Burger ini telah memenangi rekod Guinness pada Julai 2011 sebelum rekod ini berjaya dipecahkan oleh rekod lain.

De Daltons ialah restoran di Belanda, di bandar Voorthuizen, dan ia menjual apa yang dianggap oleh Guinness Book of World Records sebagai burger paling mahal di dunia. Untuk menewaskan pemenang sebelumnya seberat 700 paun oleh Juicy's Outlaw Grill, chef Robbert Jan de Veen berusaha untuk menggunakan bahan-bahan mewah sahaja untuk mencipta satu hidangan burger yang akan menjadi yang paling mahal di dunia.

Bermul dengan kepinga dagingn yang diperbuat daripada daging lembu Wagyu Jepun yang mahal (khususnya, brisket wagyu A5 dan rusuk pendek) dan menggunakan topping seperti hidangan kaviar Beluga dan sos BBQ yang diperbuat daripada Scotch mewah Macallan, Chef Jan de Veen dapatt memecahkan rekod baru dengan burger ini yang dijual pada harga $5,964.

Burger yang paling mahal ialah burger Stem Cell. Ini mungkin bukan burger yang dijual secara komersial dari restoran. Burger Stem Cell telah dibuat di makmal di Universiti Maastricht di Belanda. Ia dicipta daripada 20,000 jalur tisu otot yang diperoleh daripada sel stem lembu.

Dari segi biologi, burger ini adalah sama dengan daging lembu sebenar. Walau bagaimanapun, ia telah dicipta dan dirasai tanpa perlu mengorbankan nyawa haiwan. Nilainya ditetapkan pada $330,000 untuk dihasilkan.


5 Punca Kenapa Masalah Buli Sekolah Asrama Takkan Pupus

Setiap tahun pasti ada kes-kes buli dilaporkan melibatkan pelajar sekolah asrama. Lebih mendukacitakan, kini laporannya turut disertai dengan rakaman video kejadian yang berlaku dirakamkan sendiri oleh pelakunya, seolah bangga dia kaki buli.

Tidak tahulah kenapa perbuatan bodoh sebegitu semakin kerap berlaku. Nak kata bodoh, masuk sekolah pandai. Nak kata pandai, buat tindakan bodoh. Bagaimanapun hasil kebodohan itulah masyarakat kita mampu melihat dengan mata sendiri bagaimana rupanya buli di asrama sekolah.

Setiap kali timbul satu video buli, perbincangan ahli masyarakat berkenaan kaedah terbaik menangani kes sedemikian akan kedengaran. Realitinya, kejadian buli di sekolah asrama tidak akan terhenti pada pandangan penulis. Kenapa? Ini lima sebab kenapa buli akan terus menjadi norma budaya di sana.

Kenapa kejadian buli terus berlaku di sekolah asrama? Ini semuanya disebabkan oleh persekitaran asrama itu sendiri yang 'menggalakkan' buli berlaku. Semua masalah buli berlaku secara sistemik dalam struktur sekolah asrama kerana itu adalah hasil perkumuhan sistem sekolah asrama kita.

Setiap sekolah asrama walaupun mempunyai sistem sosial yang berbeza mengikut kategori seperti jantina, pasti akan wujud kes buli.

Ada sekolah yang mencampurkan pelajar dalam tingkatan/darjah yang berlainan untuk duduk dalam satu bilik. Ada yang mengasingkan bilik untuk hanya menempatkan pelajar dari kategori umur sama. Kedua-duanya tidak menghalang dari buli berlaku bukan?

Jika sistemnya bercampur, pelajar senior akan membuli pelajar junior. Jika sama tahap, akan ada pelajar sama baya yang membuli rakan seusianya yang lain disamping buli senior junior. Buatlah apa pun kaedahnya, buli tetap akan berlaku. Ini kerana..

Sistem hirarki tidak rasmi di kalangan pelajar asrama mewujudkan kategori jenis pelajar kepada beberapa kumpulan.

Ada kumpulan yang dikategorikan baik. Ada kumpulan yang dikategorikan nakal. Ada yang layak dikatakan ibarat samseng. Ada juga kumpulan pelajar yang duduk di antara kategori-kategori ini. Ada juga yang terpinggir dari hirarki.

Hirarki semulajadi ini wujud disebabkan persaingan pelajar asrama untuk 'menyelamatkan' diri mereka daripada tekanan hidup dalam asrama. Siapa kata hidup di asrama mudah? Tidak.

Bergantung kepada suasana atau budaya yang dibentuk pihak sekolah ke dalam sistem sosial asrama mereka, akan ada kategori pelajar yang duduk di atas sebagai 'pemerintah' asrama dan dibawah yang duduk sebagai 'orang kebanyakan.'

Hirarki inilah yang menjadi punca utama kenapa buli berlaku dan ia tidak mengambil kira darjat, kedudukan atau latar belakang sebenar pelajar - kerana semua pelajar akan saling berebut mahu duduk dalam hirarki lebih baik.

Kawan makan kawan untuk elak jadi mangsa buli, adalah sesuatu yang biasa bagi budak asrama.

Tanyalah pelajar yang duduk di asrama - adakah kehadiran warden cukup untuk menghentikan kes buli? Ramai akan menjawab tidak memadai.

Kenapa ini terjadi? Ini disebabkan daripada hirarki sesama pelajar yang terbentuk menentukan corak hidup di asrama; biasanya yang akan naik ke atas adalah budak-budak bermentaliti samseng khasnya kalau asrama lelaki.

Samseng akan menjadi ketua kepada asrama, dengan abang-abang pengawas yang baik ni pun akan dengar cakap mereka. Ini semua disebabkan tekanan rakan sebaya untuk memastikan kita ada kawan dalam masyarakat asrama selain dari mengelak untuk tak nak kena pukul.

Siapa baik dengan pelajar yang menguasai asrama, dia untung besar. Siapa tak baik? Siaplah. Salah sikit je pun kena belasah ramai-ramai dengan orang yang tak terlibat pun pada awalnya.

Budaya samseng dalam asrama ini biasanya akan mewujudkan sistem lesen di kalangan pelajar; apa itu lesen? Lesen buat jahat.

Nak hisap rokok/vape di asrama? Kena dapat lesen 'pemerintah' asrama dulu. Nak keluar malam? Kena ada lesen. Nak 'rumble' atau belasah ramai-ramai seorang pelajar lain yang buat perangai? Pun kena ada lesen dulu.

Siapa yang mengeluarkan lesen untuk buat benda tak elok dalam asrama, dialah ketua sebenar dalam asrama tu. Bila dah duduk dalam situasi macam tu, pelajar pun...

Majoriti pelajar asrama ni akan buat bodoh saja bila nampak benda tak betul depan mata. Takut nak tegur. Takut kena belasah. Takut nanti dia jadi sasaran 'ketua-ketua' dalam asrama. Takut nanti kawan sendiri pulaukan dia kalau dia belot kawan seusia.

Ini kerana majoriti pelajar yang duduk di asrama datang dari kumpulan penakut inilah. Mereka bijak tapi mereka penakut. Bila dah besar, barulah sibuk nak persoalkan kenapa kes buli berlaku.

Ramai budak asrama takut nak buat benda betul - kerana mereka diletakkan dalam situasi di mana jika mereka buat benda betul, mereka yang akan kena balik. Rujuk balik sistem hirarki yang dah kami sebut.

Majoriti pelajar di asrama sebenarnya tahu buli itu salah, tetapi kerana takut punya pasal mereka diamkan.

Yang mana sedar, mereka akan meminggirkan diri dari kegiatan buli ni, buat klik sendiri. Yang mana pasang impian mahu duduk dalam hirarki yang menguntungkan dan memudahkan hidup mereka, akan sertai aktiviti buli supaya rasa tak terpinggir.

Biasanya yang ramai dalam video buli tu golongan sebeginilah. Buli orang kerana terikut-ikut, takut nanti dia ditendang ke dalam kumpulan kena buli.

Disebabkan tekanan-tekanan sosial disenaraikan di atas inilah, kumpulan yang akan paling dibenci dalam sistem sekolah asrama adalah mereka yang cuba memperbetulkan sistem ini.

Siapa baik dengan warden dan jadi spy warden, akan dijadikan sasaran untuk dibelasah. Siapa laporkan kejadian tak diingini berlaku kepada cikgu, dialah yang salah. Siapa yang berani buka mulut ceritakan siapa kaki buli pada waktu malam, yang buka mulut tu lah akan dipinggirkan sehingga akhirnya dia keseorangan.

Dalam sekolah asrama ada kumpulan paling tidak disukai digelarkan 'kaki report.' Untuk sekolah aliran sains penuh, mereka ini digelarkan 'kaki retort.' Jika anda tersenyum membaca anekdot itu, pasti anda faham apa yang penulis bangkitkan ini.

Siapa dulu masa sekolah tak suka kaki report, itu menandakan dia kaki buli lah.

Dari luar, kita nampak asrama khasnya asrama sekolah berprestasi tinggi adalah tempat di mana pelajar-pelajar berpotensi digarap. Tetapi realitinya disebabkan oleh sistem sosial, hirarki dan tekanan yang ada - kehidupan dalam asrama ni sebenarnya membawa tekanan besar kepada penghuninya.

Secara sistemiknya buli pasti berlaku kerana buli adalah elemen penting dalam menentukan status dan darjat pelajar di asrama yang ada sistem politiknya tersendiri.

Persoalannya, jika ditanyakan berkenaan status atau darjat ni; di asrama ada pembuli, ada yang dibuli dan ada yang hanya mampu duduk di tepi memandang sipi-sipi setiap kali dia nampak buli terjadi.

Begitulah pentingnya buli dalam menentukan hirarki manusia dalam asrama dan kesannya sehingga dewasa akan ketara.

Memang tak senang nak melahirkan generasi masa depan yang berani tegur kawan yang buat sesuatu yang salah, kerana yang benar-benar berani dalam asrama akan kurang sokongan.

Biasanya yang berani bersuara itu jugalah akhirnya jadi mangsa belasah dan buli pelajar lain yang sedaya upaya mahu terus menguasai hirarki kedudukan di asrama. Yang kena buli biasanya orang lain tak suka. Kumpulan paling ramai yang buat-buat tak nampak kes buli pula hanya mampu tegur sekali-sekala.

Yang popular dan dianggap figura penting dalam asrama, biasanya si pembulilah - kerana semua perkara hanya berlaku dengan kebenaran mereka.


7 Gambar Swafoto Yang Dipercayai Terawal di Dunia

Selfie (atau swafoto dalam bahasa Melayu) sebenarnya bukanlah satu trend yang benar-benar baru. Orang ramai telah mengambil swafoto selama berabad-abad. Tetapi pada masa itu, gambar sebegini dirujuk sebagai self potrait atau 'potret diri'.

Potret diri artistik ini asalnya bermula dengan lukisan dan kemudian diambil oleh kamera pertama.Kali ini kami bawakan kepada anda 10 swafoto terawalsepanjang masa yang diambil dengan kamera.

Gambar-gambar ini memainkan peranan penting dalam membantu kita secara tidak langsung memahami bagaimana dunia fotografi telah berkembang selama bertahun-tahun lamanya. Kini swafoto lebih mudah kerana kebanyakan gajet sudah mempunyai kamera hadapan yang membolehkan kita melihat sendiri ekspresi muka sebelum sesuatu gambar itu diambil.

Harold Cazneaux adalah perintis dalam sejarah fotografi Australia. Beliau belajar di School of Design, Painting and Technical Arts dan bekerja di Freeman & Co., salah satu studio fotografi tertua di Sydney. Beliau adalah orang pertama yang menganjurkan pameran fotografi secara bersendirian di Australia pada tahun 1909.

Gambar di atas diambil pada tahun 1904. Ia mungkin tidak kelihatan seperti potret diri konvensional kerana ia diambil di luar rumah. Dalam foto itu, agak jelas bahawa beliau sedang merenung ke hadapan pada pantulannya sendiri. Pada satu tangan, beliau memegang kamera kotak standard (yang lazim pada masa itu) dan kabel shutter untuk mengambil gambar.

"Swafoto cermin" wanita yang tidak dikenali ini merupakan gambar yang diambil pada tahun 1900. Dia menggunakan kamera kotak untuk mengambil swafoto. Foto ini diimbas daripada kaca negatif asal 4×5 inci. Walaupun nampaknya tiada rekod tentang siapa wanita dalam gambar ini, swafoto cerminnya adalah salah satu gambar bersejarah yang paling penting.

Dia dilihat menggunakan kamera Kodak Brownie untuk mengambil swafoto cermin. Kamera kotak ini mula-mula dilancarkan pada tahun 1900 dan telah dijual pada harga satu dolar apabila ia memasuki pasaran. Reka bentuknya mudah dengan konsep "point and shoot". Ini adalah batu loncatan dalam sejarah fotografi kerana ia menjadikan fotografi tersedia untuk orang ramai.

Hannah Maynard menggunakan teknik helah pendedahan dalam fotografi untuk memberi gambaran bahawa terdapat ramai dirinya dalam potret dirinya. Potret diri pelbagai pendedahan ini dicipta olehnya sekitar tahun 1893. Hannah Maynard aktif pada akhir 1800-an, terutamanya sekitar 1893.

Beliau ialah jurugambar rasmi pertama untuk Jabatan Polis Victoria. Beliau terkenal dengan potret diri yang menggambarkan berbilang dirinya dalam potret diri yang sama. Seperti dalam gambar di atas, terdapat lima orang dia dalam bingkai yang sama! Hasil gambar ini tertanya telah melebihi kebolehan kamera yang ada pada masa itu.

Henri-Jacques-Edouard Evenepoel ialah seorang artis Belgium yang mula mengambil gambr potret diri menggunakan cermin bermula sejak 1897-1898. Henri-Jacques-Edouard Evenepoel ialah seorang artis dari Belgium, terkenal dengan karya seninya yang berkaitan dengan Fauvism.

Fauvisme merujuk kepada gaya lukisan sekumpulan artis moden abad ke-20. Kumpulan artis ini menekankan gaya artistik yang bertenaga dan berwarna-warni berbanding dengan gaya realistik yang lazim pada masa itu. venepoel bereksperimen dengan swafoto menggunakan kamera dan menganggapnya sebagai satu bentuk ekspresi artistik.

Jean-Gabriel Eynard adalah salah seorang warga Switzerland pertama yang menggunakan teknik fotografi daguerreotype. Beliau mencipta banyak potret diri pada tahun 1840-an menjadikannya salah satu perintis swafoto zaman moden. Beliau mula menggunakan teknik daguerreotype pada tahun 1839.

Daguerreotype ialah proses fotografi pertama yang tersedia untuk umum. Ia digunakan secara meluas pada tahun 1840-an dan 1850-an. Dicipta oleh Louis Daguerre dan diperkenalkan di seluruh dunia pada tahun 1839, daguerreotype hampir digantikan sepenuhnya pada tahun 1860 dengan proses baharu yang lebih murah, seperti ambrotype, yang menghasilkan imej yang lebih mudah dilihat.

Potret diri Hippolyte Bayard ini terkenal pada tahun 1840-an. Beliau mencipta gambar berperingkat pertamanya bertajuk "Potret Diri sebagai Lelaki Lemas" pada tahun 1840 sebagai tindak balas kepada ketidakadilan yang dikenakan kepadanya apabila dia dipujuk oleh rakannya untuk tidak mengisytiharkan teknik fotografinya menyebabkan dia mendapat pengiktirafan sebagai salah satu pencipta utama fotografi.

Hippolyte Bayard adalah satu lagi perintis dalam sejarah fotografi. Beliau seorang jurugambar Perancis dan mencipta tekniknya sendiri untuk mengambil gambar cetakan. Dia juga mendakwa telah mencipta fotografi sebelum Louis-Jacques Mandé Daguerre dari Perancis dan Inggeris William Henry Fox Talbot, dua lelaki yang diangkat sebagai pencipta fotografi.

Potret diri yang diambil oleh Robert Cornelius pada tahun 1839 ini telah diisytiharkan secara rasmi sebagai selfie tertua di dunia. Perkataan “the first light picture ever taken” ditulis di belakang fotonya. Robert Cornelius adalah perintis dalam sejarah fotografi Amerika.

Tahun itu ialah 1839, dan imej ini merupakan potret diri yang pertama. Cornelius terpaksa duduk diam tidak bergerak selama kira-kira 10-15 minit memastikan gambar yang diambil jelas. Gambar ini diambil di luar kedai keluarganya dan beliau ketika itu berusia 30 tahun.


Penjaga Gol Profesional yang Beraksi Ketika Menjalani Hukuman

Pada Jun 2010, dunia bola sepak Brazil menjadi begitu kecoh. Namun, ia bukanlah disebabkan Brazil dan Portugal yang berada dalam Kumpulan H bergelut untuk tidak mahu bertemu pasukan pilihan Sepanyol dalam pusingan kalah mati Piala Dunia Afrika Selatan 2010.

Keadaan kecoh itu disebabkan oleh seorang penjaga gol profesional Brazil bernama Bruno Fernandes de Souza yang juga merupakan kapten bagi pasukan Flamengo FC. Walaupun tidak mewakili Brazil dalam Piala Dunia 2010, Bruno adalah salah seorang penjaga gol terbaik Brazil ketika itu.

Seluruh negara gempar apabila pihak polis mengeluarkan kenyataan bahawa Bruno adalah suspek utama kehilangan dan kematian seorang pelakon serta model bernama Eliza Samudio.

Menurut rakan-rakan terdekat penjaga gol dan model itu, Bruno dan Eliza bertemu sekitar bulan Mei 2009 dan mempunyai hubungan intim bersama buat jangka waktu yang singkat.

Pada bulan Ogos tahun yang sama, Eliza memberitahu bahawa dia mengandungkan anak penjaga gol itu. Bruno mengarahkan Eliza untuk menggugurkan kandungan itu tetapi wanita itu enggan. Model itu turut memfailkan saman nafkah anak terhadap Bruno tidak lama kemudian.

Bruno ketika itu dilihat sebagai calon penjaga gol nombor satu Brazil untuk Piala Dunia yang berikutnya dan dikhabarkan sedang mengadakan perbincangan untuk perpindahannya ke kelab AC Milan.

Pada Oktober 2009, Eliza membuat laporan polis bahawa Bruno dan beberapa rakannya telah menculik dan memaksanya untuk memakan ubat menggugurkan kandungan. Dia turut didakwa dipukul secara fizikal, malah Bruno turut mengacukan pistol ke kepalanya.

Bruno membalas tuduhan itu dengan mengatakan ia bukan kali pertama Eliza berbohong untuk membuat dirinya dalam masalah.

Siasatan telah dilakukan dan pihak berkuasa meminta agar Bruno dikenakan sekatan untuk tidak menghampiri Eliza. Namun, hakim telah menolaknya kerana ketiadaan bukti kukuh. Pihak forensik pula mengambil masa terlalu lama untuk memproses bahan bukti.

Akhirnya pada Ogos 2010, keputusan forensik didedahkan. Memang terdapat bukti bahawa "berlakunya kekasaran fizikal" terhadap Eliza. Namun, segalanya sudah terlambat apabila Ezila telah hilang selama dua bulan.

Sebelum kehilangannya, Eliza telahpun melahirkan seorang bayi lelaki pada Februari 2010 di Sao Paulo. Bruno bagaimanapun tidak mengaku bahawa itu adalah anaknya dan enggan mengambil ujian DNA.

Namun, Bruno tiba-tiba berubah fikiran. Dia bersetuju untuk menyara bayi itu malah menyewa sebuah suite di sebuah hotel mewah untuk Eliza dan anaknya pada 11 Mei 2010. Bruno hanya meminta agar Eliza tidak lagi mengeluarkan kenyataan media.

Realitinya, penjaga gol itu hanya "membeli" masa untuk menjalankan rancangannya. Pada 5 Jun 2010, Eliza dan bayinya dilaporkan hilang.

Pada hari yang sama, Bruno bermain buat kali terakhir untuk Flamengo ketika menentang Goias. Siasatan pihak polis mendapati bahawa rakan baik Bruno bernama Luiz Henrique Ferreira dan sepupu penjaga gol itu, Jorge Sales, terlibat dalam penculikan model itu dan bayinya.

Jorge Sales akhirnya mengaku kepada pihak berkuasa apa sebenarnya berlaku terhadap Eliza Samudio. Setelah menculik model itu, seorang bekas anggota polis bernama Marcos Aparecido telah diupah untuk membunuhnya. Tubuh wanita malang itu kemudian dikerat-kerat dan diberi makan kepada anjing.

Pembunuhan Eliza itu berlaku sehari sebelum perbicaraan mahkamah untuk menentukan nafkah anak dan ujian DNA Bruno iaitu pada 11 Jun.

Bayi Eliza pula telah diserahkan kepada bekas isteri Bruno bernama Dayana Rodrigues untuk disembunyikan. Namun, bayi bernama Bruninho itu akhirnya berjaya dikesan di kawasan setinggan di Belo Horizonte.

Pada 7 Julai 2010, Bruno menyerah diri ke balai polis. Pihak berkuasa ketika itu sudahpun mempunyai bukti kukuh terhadap penjaga gol itu. Bruno didapati bersalah dan telah dijatuhkan hukuman penjara selama 22 tahun.

Namun, penjaga gol itu kembali menjadi perhatian media. Kelab Montes Claros dari negeri kelahirannya  mengumumkan bahawa mereka telah menandatangani penjaga gol itu pada Februari 2014 tetapi mahkamah menolak pemindahan Bruno ke penjara negeri itu.

Tiga tahun kemudian, Bruno diringankan hukuman oleh Mahkamah Agung Brazil untuk menjalani hukuman tahanan rumah. Dia kemudian ditandatangani pula oleh kelab Boa Esporte.

Pada waktu siang, dia akan menjalani latihan di kelab dan terpaksa berada di rumah pada waktu yang ditetapkan. Beberapa kelab lain turut menunjukkan minat terhadap penjaga gol itu berikutan kelonggaran yang diperolehinya.

Namun, ia menjadi topik hangat di Brazil apabila beberapa NGO mendesak agar kelab bola sepak tidak mengambil penjenayah itu sebagai pemain.


7 Binaan dan Tapak Sejarah Popular Yang Musnah Akibat Bencana Alam

Tidak kira sehebat manapun perancangan manusia, tiada siapa yang boleh menandingi kekuasaan Tuhan. Begitulah juga nasib beberapa tapak warisan dunia yang musnah dan rosak teruk akibat daripada bencana alam.

Ada antara tapak sejarah yang hanya mengalami kerosakan dan boleh diperbaiki dan dibaik pulih. Malangnya, ada yang musnah sama sekali dan hanya boleh dikenang dalam lipatan sejarah manusia.

Kali ini, pihak Iluminasi ingin kongsikan beberapa tapak sejarah penting yang telah musnah akibat bencana alam antaranya gempa bumi, banjir besar, puting beliuang dan sebagainya.

Salah satu daripada tujuh keajaiban dunia purba, Rumah Api Alexandria, telah rosak akibat gempa bumi pada abad ke-10 dan ke-14. Akhirnya, ia telah dirobohkan pada tahun 1480 dan Kubu Qaitbay telah dibina sebagai gantinya. Beberapa batu dari binaan rumah api digunakan untuk membuat Citadel, tetapi sisa bangunan itu terletak di bawah air.

Rumah Api Alexandria, juga dikenali sebagai "Pharos Alexandria," adalah rumah api paling terkenal pada zamannya. Pada tahun 1944, ahli arkeologi Jean-Yves Empereur menemui sisa rumah api ini di perairan Pharos. Selepas penyelidikan, disimpulkan bahawa bahagian itu jatuh ke dalam air kerana dilanda tiga gempa bumi antara 956 dan 1323 CE.

Gereja Loon di Bohol, Filipina ialah sebuah Gereja Roman Katolik yang dibina pada tahun 1753. Ia telah diisytiharkan sebagai Mercu Tanda Bersejarah Negara dan Khazanah Budaya Negara oleh pihak berkuasa Filipina. Malangnya, pada 15 Oktober 2013, keseluruhan bangunan gereja telah musnah akibat gempa bumi berukuran skala 7.2 magnitud.

Pembinaan batu batu Gereja Loon bermula pada tahun 1855 dan berlangsung selama hampir 10 tahun. Ia adalah gereja yang paling agung, tertua dan terbesar di bandar Loon yang dibina semasa zaman penjajahan Sepanyol Augustinian Recollect.

Di New York City, sebuah jambatan kayu yang dipanggil "Old Blenheim Bridge" mempunyai jarak 210 kaki. Ia telah dirasmikan pada tahun 1855 dan merupakan yang tertua seumpamanya di AS. Banjir yang disebabkan oleh Ribut Tropika Irene pada 2011 memusnahkan jambatan itu sepenuhnya.

Jambatan ini telah dibina oleh Nicholas Montgomery Powers pada tahun 1855.

Jambatan ini mengalami kerosakan buat kali pertama pada tahun 1869. Jambatan lama itu terbiar dan jambatan keluli dan konkrit baru dibina pada tahun 1932. Pada 28 Ogos 2011, banjir melanda jambatan dan menghanyutkannya sehingga tiada kepingan ditinggalkan di tempat asal jambatan.

Terdapat gerbang semula jadi setinggi 28 meter yang dikenali sebagai Gerbang Azure di pulau Goza di luar pantai Malta. Ia adalah salah satu tarikan pelancong utama di pulau itu dan ia juga muncul dalam pelbagai filem dan media antarabangsa. Pulau ini mengalami cuaca ribut pada 8 Mac 2017, dan ia meruntuhkan beberapa ciri semula jadi di pulau itu bersama-sama dengan Gerbang Azure.

Ia dianggarkan telah tercipta pada abad ke-19 apabila sebuah gua laut musnah akibat hakisan. Satu kajian pada 2013 mendedahkan bahawa walaupun gerbang batu kapur terdedah kepada hakisan yang tidak dapat dielakkan, ia akan mengambil masa yang lama sebelum ia runtuh. Sebelum runtuh pada 2017, papan tanda yang melarang pengunjung berjalan di mercu tanda itu diletakkan namun amaran tersebut sering tidak dihiraukan.

Di Sungai Heng di Daerah Tunxi, Anhui, China, terdapat sebuah jambatan gerbang batu bernama Jambatan Zhenhai. Ia merangkumi sejarah keseluruhan lebih daripada 400 tahun. Sumber mengatakan ia mula dibina sebelum 1490. Kemudian ia dibina semula pada tahun 1699 semasa pemerintahan Dinasti Qing.

Akhirnya, struktur ini musnah pada 7 Julai 2020 semasa banjir di China pada tahun 2020. Jambatan dipercayai telah dibina pada tahun ke-15 Zaman Jiajing dalam Dinasti Ming pada tahun 1536. Walau bagaimanapun, sejarah Daerah Xiuning dan sumber lain menunjukkan bahawa jambatan ini lebih tua daripada tahun 1490.

Arg e Bam atau "Kubu Kota Bam," ialah kubu yang besar di Iran masa kini. Walaupun tarikh yang tepat tidak diketahui, ia dianggarkan berusia lebih daripada 2,000 tahun. Memandangkan ia terletak di atas bukit, kebanyakan istana ini musnah semasa gempa bumi pada tahun 2003.

Citadel dan kawasan berdekatannya juga diiktiraf sebagai salah satu Tapak Warisan Dunia UNESCO. Pada hari 26 Disember 2003 bersama-sama dengan seluruh Bandar Bam, Citadel hampir musnah akibat gempa bumi. Beberapa hari selepas itu, Presiden Iran, Mohammad Khatami, mengumumkan pembinaan semula Citadel ini.

Di muara Pelabuhan Kingston, Jamaica, Port Royal adalah sebuah kampung yang diasaskan oleh orang Sepanyol pada tahun 1494. Ia menjadi pelabuhan terbesar di Caribbean, berfungsi sebagai pusat membeli-belah dan perdagangan pada abad ke-17. Pekan ini telah musnah akibat gempa bumi yang disertai dengan tsunami pada bulan Jun 1692.

Bandar ini dilanda gempa bumi berukuran 7.2 pada skala Richter pada 7 Jun 1962. Kebanyakan bangunan tinggi di bandar ini dibina di atas pasir, dan akibat bencana ini bangunan bersama jalan raya dan orang ramai disedut ke dalam tanah. Kira-kira 33 ekar tanah hilang di bawah air termasuk empat kubu dan 2,000 orang.


7 Budaya dan Tradisi Turun Temurun Yang Mendapat Pengiktirafan UNESCO

Seperti yang sudah diketahui oleh kebanyakan peminat sejarah, pihak UNESCO telah membuat senarai tapak UNESCO dalam usaha melindungi monumen dan tapak bersejarah sejak Konvensyen Warisan Dunia pada tahun 1972. Malah, di Malaysia kita juga mempunyai beberapa Tapak Warisan Dunia yang diiktiraf UNESCO.

Namun, mungkin ramai orang tidak tahu bahawa sejak 2003, UNESCO juga telah melindungi pelbagai jenis warisan budaya dan tradisi di seluruh dunia yang diwarrisi secara turun temurun.

Ia adalah tradisi dan cara hidup yang diwarisi daripada generasi sebelumnya dan terus diwarisi kepada generasi seterusnya. Hal ini termasuklah seni persembahan, ritual, acara perayaan, tradisi lisan, pengetahuan, kemahiran, amalan dan kraf yang mewarnai setiap komuniti, negara dan budaya.

Walaupun terdapat banyak restoran yang menjual piza, tradisi membuat piza di Naples, Itali, merupakan tradisi yang dilindungi oleh UNESCO. Sejak 2017, organisasi ini telah mengiktiraf amalan kulinari ini yang secara rasminya dikenali seni Neapolitan “Pizzaiuolo” sebagai bentuk seni yang melibatkan pengetahuan teknikal yang diturunkan secara turun-temurun.

Seni ini diamalkan oleh "Pizzaiulo", tukang masak piza yang pakar dalam mencipta piza gaya Neapolitan. Sekitar 3,000 Pizzaiuoli kini tinggal dan bekerja di Naples, tempat seni itu berasal. Seperti mana-mana bentuk seni, orang yang mengamalkannya dikelompokkan ke dalam kategori mengikut kemahiran tertentu mereka. Iaitu, tukang roti, Pizzaiuolo, dan Master Pizzaiuolo.

Pemakanan lazat negara-negara dalam lembangan Mediterranean (Cyprus, Croatia, Sepanyol, Greece, Itali, Maghribi, dan Portugal) sendiri dianggap sebagai tradisi penting yang layak mendapat pengiktirafan UNESCO sebagai tradisi yang mesti dilindungi.

Diet Mediterranean merangkumi pengetahuan, kemahiran, ritual dan simbol khusus yang berkaitan dengan penanaman, memasak dan penggunaan makanan. Bukan itu sahaja, tetapi seni pertukangan yang terlibat dalam menghasilkan pinggan mangkuk yang berkaitan juga merupakan elemen penting kepada keseluruhan adat ini.

Wilayah Jura Arc di Switzerland dan Perancis ialah kawasan di mana seni pertukangan dan seni pembuatan jam tangan kekal teguh. Seluruh landskap bandar dan sosial disi telah dibentuk oleh tradisi. Bukan itu sahaja, kehadiran pembuat jam yang berkemahiran tinggi yang mempraktikkan dan mempromosikan seni yang rumit ini membantu UNESCO untuk mengiktirafnya sebagai tradisi yang mesti dilindungi.

Apabila tradisi itu diiktiraf pada tahun 2020 di bawah "Ketukangan Pembuatan Jam Mekanikal dan Mekanik Seni," UNESCO menyatakan bahawa ia bukan sahaja menyampaikan nilai seperti ketepatan masa, kesabaran dan ketekunan, tetapi amalan itu juga mempunyai dimensi falsafah yang kukuh.

Pergunungan Alps mempunyai penduduk yang agak padat dan ancaman runtuhan salji (avalance) melanda masyarakat tempatan setiap kali musim sejuk. Untuk menangani perkara ini, penduduk tempatan telah membangunkan beberapa pengetahuan penting, amalan budaya, dan serta strategi pengurusan sepanjang berabad-abad.

Pengetahuan tradisional ini terus berkembang dan telah dilengkapkan hari ini dengan penambahan instrumen pengukuran moden dan pemetaan risiko. Traidisi ini telah mendapat pengiktirafan UNESCO pada tahu 2018 sebagai "Pengurusan Risiko Runtuhan Salji".

Kaedah penyediaan, pembuatan, dan penggunaan couscous di Algeria, Mauritania, Maghribi dan Tunisia dianggap sangat simbolik. Penuh dengan makna sosial dan budaya yang dikaitkan dengan perpaduan dan kebersamaan, ia dianggap sebagai proses upacara yang penting.

Tidak hairanlah apabila UNESCO memasukkan tradisi ini ke dalam senarainya pada tahun 2020. Dari penanaman bijirin kepada pengisaran benih dan memasak dan penggunaan hidangan, setiap peringkat proses adalah ritualistik dan melibatkan set alat dan perkakas tertentu.

Terragona Castells merupakan satu pertandingan membina menara tertinggi dari badan manusia. Setiap tahun, puluhan kumpulan akan bertanding dimana kumpulan yang berjaya membina menara tertinggi akan dikira sebagai pemenang. Tradisi ini telah dimasukkan dalam senarai UNESCO pada tahun 2010.

Artikel mengenainya pernah kami tulis dahulu dalam artikel Menara di Sepanyol ini hanya dicipta menggunakan tubuh badan manusia. Sesiapa sahaja boleh membantu menyokong tapak  menara ini, tetapi hanya mereka yang mempunyai pengetahuan yang diturunkan dari generasi ke generasi sahaja yang boleh memanjat dan membentuk menara ini.

Tulisan Arab dicirikan oleh gaya kursif dan menawarkan banyak kemungkinan untuk ekspresi kaligrafi. 28 huruf abjad Arab, ditulis dari kiri ke kanan, mempunyai empat bentuk berbeza bergantung pada kedudukannya dalam perkataan dan ayat.

Secara tradisinya, ia menggunakan dakwat kaligrafi yang diperbuat daripada campuran madu, jelaga hitam dan kunyit dimana bahan semula jadi juga digunakan untuk membuat qalam atau pen buluh. Kaligrafi Arab juga muncul sebagai unsur hiasan dalam pelbagai bentuk daripada ukiran kayu hinggalah sulaman. Varian modennya termasuk "calligraffiti" yang dilukis pada dinding, papan tanda dan bangunan.


Mengapa Indonesia Mengharamkan Penangkapan Ikan Pari Manta Ray

Ikan pari Manta adalah sejenis spesies ikan dari keluarga Mobulidae yang banyak ditemui di perairan sederhana panas, subtropika dan tropika. Indonesia merupakan salah satu habitat terbesar spesies ini di Asia.

Spesies Manta adalah salah satu keajaiban hidupan laut. Manta Ray yang merupakan spesies besar dalam keluarga pari mempunyai lebar sayap yang boleh mencapai lebih daripada tujuh meter panjang.

Seperti spesies marin besar yang lain, mereka hidup lama dan mempunyai kadar pembiakan yang perlahan. Manta Ray hanya melahirkan satu atau dua ekor anak sahaja setiap 2-5 tahun.

Pada tahun 2014, kerajaan Indonesia telah mengeluarkan undang-undang yang mengharamkan penangkapan atau penjualan spesies dua spesies manta iaitu Manta Gergasi (mobula birostris) dan Manta Terumbu Karang (mobula alfredi).

Adalah menjadi satu kesalahan untuk menggunakan mana-mana bahagian haiwan ini jika tertangkap secara tidak sengaja melainkan untuk tujuan "penyelidikan dan pembangunan".

Secara tidak langsung, pengharaman ini menjadikan perairan Indonesia sebagai habitat perlindungan terbesar bagi Manta Ray di dunia yang merangkumi kawasan kira-kira 6 juta km persegi.

Langkah kerajaan Indonesia itu mungkin didorong oleh penurunan populasi Manta secara global disebabkan oleh pengangkapan ikan yang berlebihan atau overfishing.

Salah satu lagi faktor utama mengapa pengharaman ini dibuat adalah berdasarkan sudut ekonomi. Indonesia adalah salah satu tempat terbaik di dunia untuk melihat dan berinteraksi dengan spesies Manta.

Manta mempunyai nilai yang tinggi kepada industri eko-pelancongan di Indonesia. Ramai pelancong dan peminat haiwan ini dari seluruh dunia datang ke Indonesia untuk menyelam dan melihat haiwan ini dari jarak dekat.

Menurut kajian pada tahun 2013, harga purata bagi seekor ikan Manta Ray yang ditangkap mungkin boleh mencecah sehingga lima atau enam juta rupiah (RM 1500-1700) di pasaran.

Namun, seekor Manta Ray mampu menghasilkan sehingga 12 bilion rupiah (RM 3.5 juta) sepanjang hidupnya melalui sektor pelancongan. Jumlah yang besar ini tentu jauh lebih baik buat ekonomi negara Indonesia berbanding harga pasarannya setelah mati.

Walaupun pengharaman ini dilihat sebagai satu langkah baik untuk kelangsungan hidup spesies Manta dan sektor pelancongan, ia turut mempunyai kesan lain.

Udin Omar menunjukkan peralatan Manta Ray yang disimpan setelah Indonesia mengharamkan penangkapan ikan itu

Salah satunya adalah punca pencarian penduduk tempatan seperti di Lamakera, Pulau Solor. Sudah menjadi tradisi penduduk di sini untuk memburu Manta sebagai sumber makanan dan mata pencarian mereka.

Pada waktu dahulu, Manta diburu untuk dijadikan makanan atau ditukar dengan pulau berhampiran bagi keperluan lain. Sejak tahun 2000, Manta mula menjadi sumber pendapatan secara komersial bagi Lamakera kerana mendapat permintaan tinggi terutamanya dari China.

Spesies Manta menjadi permintaan kerana insangnya dipercayai mempunyai khasiat dalam perubatan tradisional Cina. Daging ikan ini hanyalah beberapa ringgit sekilo gram tetapi insangnya dijual pada harga yang tinggi. Ia merupakan perniagaan yang lumayan bagi penduduk Lamakera.

Pelbagai usaha telah dilakukan bagi membantu nelayan yang terjejas akibat pengharaman penangkapan Manta. Pihak kerajaan dan beberapa NGO telah menyumbangkan pelbagai bantuan seperti bot nelayan, peralatan menangkap ikan serta kelengkapan lain untuk nelayan ini menangkap spesies ikan lain sebagai sumber pendapatan.

Lebih daripada 100 orang nelayan di Lamakera telah menandatangani perjanjian untuk tidak lagi memburu Manta Ray. Beberapa projek dan latihan juga disediakan kepada wanita tempatan agar dapat menghasilkan sumber pendapatan baru.

Segala usaha ini mula menunjukkan hasil apabila penangkapan Manta turun mendadak sebanyak 91% dari tahun 2015 hingga 2018. Selain Manta, kebanyakan nelayan di Lamakera juga tidak lagi memburu spesies terancam lain seperti jerung yang mendapat permintaan tinggi disebabkan siripnya.

Walaupun sebahagian besar nelayan di Lamakera bersetuju untuk tidak menangkap Manta tetapi mereka menolak idea untuk menjadikan tempat mereka sebagai tumpuan pelancong yang datang untuk melihat haiwan itu. Mereka khuatir nilai budaya tempat itu akan rosak sekiranya menjadi destinasi perlancongan.

Pihak berkuasa merampas insang Manta Ray yang dijual di pasaran gelap

Pihak berkuasa juga sering mengadakan pemantauan dari masa ke masa kerana masih ada lagi sebilangan kecil nelayan yang menangkap atau terlibat dalam urusniaga haiwan itu. Pihak berkuasa percaya pulau berhampiran seperti Lamalera dan Lembata masih menangkap haiwan itu secara curi-curi.

Pengharaman menangkap Manta adalah satu permulaan dan usaha berterusan adalah perlu bagi menjamin undang-undang itu dilaksanakan dengan betul.


Sejarah Matawang Dinar Dirham Zaman Permulaan Islam

Duit dan sistem matawang moden mempunyai perbahasan yang cukup aktif di kalangan ahli masyarakat, khasnya masyarakat Melayu Muslim di Malaysia.

Ada di antara kita memegang tanggapan yang sangat buruk berkenaan sistem matawang dunia ketika ini dengan pengungkapan pelbagai jenis hujah. Apakah matawang yang digunakan semasa era Rasulullah saw. menjalankan dakwah Baginda?

Mampukah anda menjawab soalan ini terlebih dahulu, sebelum terlajak membicarakan berkenaan hukum matawang fiat yang kerap kali menimbulkan polemik di kalangan masyarakat kita?

Tidak ramai tahu atau sedar ketika era Rasulullah saw., Baginda tidak menganjurkan sebarang bentuk gerakan perubahan bagi menggantikan sistem matawang sedia ada yang telah digunakan masyarakat Arab sebelum zaman baginda.

Menurut penyelidik sejarah Islam, mereka percaya matawang yang diguna ketika itu masih berasaskan sebahagaian besarnya kepada sistem matawang anjuran Empayar Byzantium atau Empayar Rom Timur.

Selain itu masyarakat Mekah dan Madinah juga menggunakan sistem matawang yang dikeluarkan Empayar Sasan, empayar berorientasikan kepercayaan Zoroastrian bertapak di Parsi. Kedua-dua sistem matawang ini sudah mula digunakan oleh sejak abad ke 2 dan ke 3.

Dua jenis matawang utama keluaran Byzantine dan Sasan, dikenali dengan nama matawang Denarius dan Drachm.

Denarius adalah standard matawang Rom yang telah wujud sebelum era Byzantine lagi, diperbuat daripada perak dengan unit nilai 10.

Namanya diambil dari istilah Latin 'deni' yang membawa makna 'sepuluh.' Sementara itu matawang Drachm atau Drahm empayar Sasan, merupakan kepingan logam perak tulen seberat 4g dengan diameter 25 ke 30mm.

Nama 'drachm' datang daripada istilah Yunani kuno 'drakhme' yang membawa makna 'memiliki sesuatu.' Kenapa perlu diceritakan secara ringkas kedua-dua jenis matawang ini?

Nama matawang itu cukup serasi dengan sistem ekonomi masyarakat Arab, yang ketika itu sudah mula menggelarkan wang itu 'dinar' untuk 'denarius' dan 'dirham' untuk 'drachm.'

Dua jenis matawang ini meluas sekali penggunaannya dalam urusan jual beli, tanpa Rasulullah saw. mengubahnya walaupun sudah tertubuh negara Islam pertama. Situasi itu kekal selepas kewafatan Baginda, sehingga tamat era Khalifah Abu Bakar.

Pada era Khalifah Umar al-Khattab, barulah wujud usaha kerajaan untuk memulakan pembentukan sistem matawang sendiri dengan pengenalan matawang dirham pertama.

Sistem kewangan kerajaan Islam ketika era Rasulullah saw. dan Abu Bakar sangat ringkas kaedahnya.

Tidak wujud badan yang bertanggungjawab menyimpan dana yang diterima kerajaan disebabkan oleh budaya ketika itu, yang mana pemerintah akan terus mengagihkan dana yang mereka terima kepada yang memerlukan.

Tidak juga wujud keperluan menggajikan pekerja dan kerajaan Islam juga tidak memerlukan perbelanjaan sebagai sebuah badan khas. Penyebaran Islam yang berlaku dengan giat ketika pemerintahan Umar al-Khattab, membolehkan harta rampasan perang yang banyak diperolehi.

Di atas keperluan untuk mewujudkan satu organisasi khas bagi menyelia pendapatan kerajaan, Khalifah Umar memulakan badan penyelia dana kerajaan - mengambil inspirasi daripada kaedah yang diamalkan Empayar Byzantine.

Walau bagaimanapun, matawang berasaskan Byzantine khasnya masih dicorakkan dengan ukiran-ukiran yang kurang sesuai dengan masyarakat Islam, jadi Umar mula menggerakkan usaha untuk menggantikan matawang tersebut dengan matawang berorientasikan kerajaan Islam.

Bagi mencipta ketepatan dalam ukuran matawang yang digunakan, Khalifah Umar memperkenalkan standard yang menentukan tahap berat piawai sepatutnya untuk dinar dan dirham yang berbeza, disebabkan oleh perbezaan jenis-jenis matawang yang ada ketika itu.

Sekeping matawang dinar haruslah diperbuat daripada emas tulen seberat 4.25 gram dan setiap kepingan dirham pula, ditempa daripada 3 g perak tulen; berdasarkan unit ukuran sekarang.

Khalifah Umar memperkenalkan matawang dirham pertama kerajaan Islam berdasarkan kepada matawang kerajaan Sasan, tetapi diukir dengan ayat berorientasikan masyarakat Muslim.

Pada era Khalifah Abdul Malik bin Marwan, khalifah kelima empayar Umayyah barulah satu standard lengkap matawang kerajaan Islam diperkenalkan dengan pengenalan matawang dirham dan dinar sendiri tanpa ada peminjaman elemen kerajaan luar.

Dinar emas pertama bersifat asli keluaran kerajaan Islam ditempa kali pertama pada tahun 77H/696M mempunyai berat logam emas sebanyak 4.25g atau 1 mitqhal menukarkan matawang dinar 'Denarius' yang sebelum itu diperbuat oleh perak kepada emas.

Ada pendapat mengkritik pengenalan standard yang dilakukan Abdul Malik bin Marwan, disebabkan perbezaannya dengan standard era Rasulullah saw., yang dibentuk berdasarkan kaedah masyarakat Byzantine digelarkan sebagai 'siliquae' atau qirat (karat) dalam bahasa Arab, bagi menentukan nilai matawang.

Sistem kiraan Abdul Malik menggunakan kiraan 4.25g emas bagi setiap dinar berbanding 4.5g ketika era Rasulullah saw. Sementara itu dirham era Abdul Malik juga lebih ringan, hanya mempunyai berat 2.97g berbanding dirham era Rasulullah yang mempunyai berat 4g.

Perbezaan ini sedikit sebanyak mengubah standard yang telah dikekalkan masyarakat Islam sejak bermulanya pemerintahan Rasulullah saw. dan masih menjadi perdebatan sehingga ke hari ini.


Persepsi Salah Orang Ramai Terhadap Cermin

Jika anda pernah melihat cermin, anda mungkin perasan bahawa semua yang anda lihat terbalik. Apabila anda mengangkat tangan kiri anda, pantulan anda mengangkat tangan kanan mereka. Apabila anda mengenyitkan mata dengan mata kanan anda, mata kiri pantulan anda mengenyit kembali.

Dan jika anda menulis satu perkataan pada kertas dan memegangnya sambil menghadap cermin, anda akan melihat pantulan anda memegang tulisan yang sama, tetapi ejaan perkataan itu akan kelihatan terbalik termasuklah setiap individu huruf itu sendiri.

Nampaknya semua yang anda lihat dipantulkan dalam cermin mempunyai kiri dan kanan terbalik. Tetapi, susunan atas dan bawah nampaknya tidak diterbalikkan. Pantulan cermin anda masih menunjukkan anda berdiri atas lantai, bahagian siling masih di atas dan semua huruf pada tulisan imej cermin anda tidak terbalik atas-bawah.

Mengapakah cermin hanya memantulkan imej dengan menterbalikkan kiri-kanan dan bukannya atas-bawah? Soalan ini nampak mudah namun mungkin ramai daripada pembaca pening bagaimana perkara ini terjadi bukan?

Cermin sebenarnya tidak menterbalikkan imej kiri ke kanan dan sebaliknya. Pantulan anda di cermin sebenarnya diterbalikkan dari hadapan ke belakang - jika anda mempunyai tahi lalat di sebelah kiri muka anda, ia masih kelihatan di sebelah kiri pantulan.

Tetapi kita sudah biasa melihat wajah orang lain dan kita secara naluri melakukan putaran mental kerana kita tahu bahawa mereka telah berpusing 180 darjah untuk menghadap ke arah kita. Imej dalam cermin sebenarnya dipantulkan (tidak diputar) jadi apabila kita memutarnya kembali di kepala kita, ia kelihatan terbalik.

Cermin memantulkan sinar cahaya supaya sudut pantulan sama dengan sudut tuju. Bagi objek tiga dimensi yang berdiri di hadapan cermin, terdapat imej objek yang dicipta di belakang cermin dengan bahagian kanan masih di sebelah kanan, bahagian kiri masih di sebelah kiri, bahagian atas masih di atas, bahagian bawah masih di bahagian bawah, tetapi bahagian hadapan terbalik ke belakang dan bahagian belakang terbalik ke hadapan.

Ini boleh dilihat dengan mudah dengan mengesan sinar dari titik penting pada objek dan melihat di mana ia berakhir dalam imej cermin. Imej di ats menunjukkan hasilnya, yang mengesahkan bahawa cermin hanya terbalik dari hadapan ke belakang.

Dalam imej di atas, kita melihat dari atas ke bawah pada kotak berwarna di atas lantai putih di hadapan cermin. Sinnaran cahaya yang mewakili dari titik pantulannya pada cermin kembali ke titik imejnya dan hal ini membuktikan bahawa cermin mengekalkan kedudukan sisi tetapi menukar kedudukan depan dan belakang.

Jika cermin benar-benar terbalik dari kiri ke kanan, maka bahagian hijau dan biru kotak akan ditukar dalam imej cermin (yang jelas tidak berlaku dalam imej di atas).

Kebiasaannya ambulans akan dicat dengan tulisan perkataan "Ambulance" (atau Ambulans di Malaysia) dengan cara terbalik dari kiri ke kanan supaya pemandu boleh membaca perkataan itu dengan cara yang betul apabila melihat cermin pandang belakang mereka. Bukankah ini menunjukkan bahawa cermin menterbalikkan tulisan dari kiri ke kanan?

Tidak. Sebenarnya, perkataan "Ambulance" tidak dibalikkan dari kiri ke kanan. Ianya kelihatan seperti terbalik ke kiri ke kanan apabila anda menoleh untuk melihat ambulans. Tetapi itu adalah hasil daripada anda memalingkan kepala anda dan bukan dari cermin.

Jika anda mengangkat satu perkataan pada cermin supaya anda boleh melihat kedua-dua perkataan dan imejnya dalam cermin pada masa yang sama, anda akan melihat bahawa kedua-duanya boleh dbaca daro arah yang sama dan oleh itu tidak ada pusingan kiri ke kanan. Kesan ini ditangkap dalam imej di bawah.

Jika anda kini memegang perkataan itu di belakang anda tanpa menoleh perkataan itu dan kemudian pusingkan kepala anda untuk melihat terus pada perkataan itu, ia kini kelihatan terbalik. Ini menunjukkan bahawa tindakan memusingkan kepala dan bukannya pantulan cermin yang menjadikan perkataan "ambulans" kelihatan terbalik.

Bolehkah anda melihat perkataan tanpa menoleh? Jika ya, perkataan itu tidak akan muncul ke belakang. Secara teori, ya. Apa yang anda perlu lakukan ialah pergi ke belakang perkataan dan kemudian anda boleh melihat perkataan dan cermin tanpa menoleh.

Secara realitinya, sesuatu perkataan itu sering dilukis/tulis di tempat yang jika anda berada di belakangnya, anda tidak dapat melihat apa-apa lagi.

Bagaimana jika perkataan "Ambulans" dicat di bahagian atas cermin depan supaya ia muncul dengan betul pada cermin pandang belakang seseorang? Kini pemandu ambulans itu duduk di belakang perkataan itu.

Hasilnya, pemandu ambulans tersebut boleh membaca perkataan "Ambulans" dengan betul. Perkataan itu tidak kelihatan terbalik kiri ke kanan kepadanya kerana dia tidak menoleh. Tanggapan kontra-intuitif ini timbul daripada fakta bahawa apabila kita menoleh, kita secara tidak sedar memutarkan sesuatu perkataan supaya ia dibaca dengan betul.

Sekiranya anda masih tidak faham selepas membaca artikel ini dan mahukan penjelasan melalui video, boleh tonton video ringkas di bawah yang menjelaskan bagaimana kekeliruan ini terjadi.


8 Pakaian Selebriti Paling Mahal

Bagi seorang selebriti, pakaian adalah salah satu aspek penting dalam penampilan mereka di khalayak umum. Biasanya, mereka akan memakai pakaian yang unik dan direka oleh pereka terkenal apabila menghadiri sesuatu majlis atau upacara yang gilang-gemilang.

Sesetengah daripada pakaian selebriti ini memberi kesan kepada pakaian lain dalam dunia fesyen dan ada juga yang meninggalkan kesan dalam sejarah dunia hiburan. Maka, tidak hairanlah mengapa ada pakaian selebriti yang begitu mahal harganya.

Berikut adalah pakaian paling mahal yang pernah digayakan seorang selebriti.

Pada tahun 2017, Paris Hilton memakai pakaian yang direka oleh August Getty ketika menghadiri Anugerah Kecantikan Hollywood. Tidaklah begitu mengejutkan jika selebriti ini mampu membelinya kerana dia adalah seorang pewaris rangkaian perhotelan.

Pakaian itu dihiasi dengan 500,000 kristal Swarovski dan memerlukan masa selama lapan bulan untuk disiapkan. Seramai lima orang pekerja berusaha menyiapkan pakaian yang bernilai RM 1.13 juta ini.

Pada April 2011, Kate Middleton telah berkahwin dengan Putera William di Westminster Abbey. Pada hari majlis perkahwinan itu, Kate memakai pakaian yang direka oleh Sarah Burton daripada syarikat fesyen Alexander McQueen.

Pakaian pengantin itu menampilkan korset renda ala Victoria dan kain di belakangnya adalah sepanjang 9 kaki. Pakaian pengantin Kate itu dilaporkan bernilai RM 1.48 juta. Harga baju pengantin diraja ini mampu menghasilkan ratusan pakaian pengantin biasa.

Pelakon Amerika ini menjadi Puteri Monaco setelah berkahwin dengan Putera Rainer III pada April 1956. Antara perkara paling menonjol mengenai perkahwinan diraja ini adalah pakaian perkahwinan Kelly.

Baju pengantinnya telah menjadi inspirasi kepada pengantin perempuan di seluruh dunia selama berdekad-dekad lamanya. Gaun pengantin itu menampilkan bahagian leher yang tinggi, lengan panjang dan skirt penuh. Malah, pakaian pengantin Kate Middleton juga diinspirasikan oleh pakaian ini.

Pakaian ini direka oleh Helen Rose dan menampilkan beribu-ribu mutiara yang dijahit tangan serta renda yang berusia 125 tahun dari Brussels, Belgium. Harga pakaian ini bernilai RM 250,000 pada 1956, bersamaan dengan RM 2.3 juta pada hari ini.

Black dressyang dipakai oleh pelakon popular Audrey Hepburn dalam filem Breakfast at Tiffany's(1961) adalah salah satu pakaian paling dikenali sepanjang zaman.

Pada tahun 2006, pakaian ikonik daripada Givenchy ini telah dijual di lelongan Christie pada harga RM 3.4 juta. Dua lagi pakaian ini masih dalam keadaan baik di mana satu di arkib Givenchy dan satu lagi pula di Costume Museum di Madrid, Sepanyol.

Pada tahun 1997, pelakon Nicole Kidman memukau hadirin di Anugerah Akademi apabila menggayakan pakaian sutera Christian Dior Haute Couture berwarna hijau.

Menurut wartawan 'red carpet' Oscar 1997 iaitu Melissa Rivers, pakaian Kidman itu lengkap dengan sutera bersulam dengan belahan di bahagian tepi dan dilapisi dengan cerpelai adalah "pakaian couturesejati pertama di atas permaidani merah.

Pakaian ini mengambil masa kira-kira 1,000 jam untuk disiapkan dan bernilai kira-kira RM 8.4 juta.

Pada Anugerah Akademi Oscar 2013, detik yang paling ikonik adalah ketika Jennifer Lawrence terjatuh samasa menaiki tangga untuk menerima anugerah bagi lakonannya dalam filem Silver Lining Playbook.

Pelakon itu mungkin berasa gementar menerima Anugerah Akademi pertamanya atau mungkin dia jatuh disebabkan pakaian yang dipakainya pada malam itu.

Pada malam itu, Jennifer Lawrence memakai gaun labuh dari Christian Dior Couture yang dilaporkan bernilai RM 16.8 juta.

Pakaian putih yang dipakai oleh pelakon legenda Marilyn Monroe dalam filem The Seven Year Itch (1955) ini tidak dinafikan sebagai salah satu pakaian paling ikonik dalam sejarah. Bahkan, ia juga merupakan salah satu pakaian termahal.

Pakaian yang dicipta oleh William Travilla itu tidaklah menelan belanja yang besar tetapi telah terjual dalam satu lelongan pada tahun 2011 dengan harga RM 19.4 juta.

Pada Mei 1962, satu majlis mengumpul dana telah diadakan oleh Parti Demokratik di Madison Square Garden, New York. Bintang Marilyn Monroe telah mendendangkan lagu "Happy Birthday" kepada Presiden Amerika Syarikat yang ke-35, John F. Kennedy.

Dia mendandangkan lagu itu sambil memakai satu gaun ketat berwarna merah jambu yang dihiasi dengan 2,500 kristal kecil yang dijahit tangan. Monroe membeli pakaian itu pada harga RM 25,000 pada waktu itu (kira-kira lebih daripada RM 250,000 pada hari ini).

Pada November 2016, baju ikonik itu telah dijual di lelongan Julien pada harga RM 20.2 juta.


Bilionair yang Diharamkan Membeli Barangan Antik - Michael Steinhardt

Ada orang yang gemar mengumpul barangan antik. Kebanyakan barangan antik boleh dikatakan agak tinggi harganya, maka tidak hairanlah jika ia menjadi hobi bagi segelintir orang kaya.

Namun, ia berbeza bagi seorang bilionair bernama Michael Steinhardt. Walaupun sangat meminati barangan antik dan mempunyai wang yang banyak, dia telah diharamkan daripada membeli barangan antik.

Ini disebabkan perbuatan Michael sendiri yang membeli barangan antik yang dicuri dan diseludup selama berpuluh-puluh tahun lamanya. Michael telah diarahkan untuk menyerahkan kembali 180 barangan antik curi yang bernilai kira-kira RM 294 juta.

Malah, bilionair itu turut bersetuju tidak akan membeli barangan antik lagi.

Kesalahan yang dilakukan oleh Michael Steinhardt itu telah dibongkarkan oleh pejabat peguam daerah Manhattan yang melakukan siasatan selama empat tahun atas semua pembelian barangan antik bilionair itu.

Michael didapati menghabiskan masa puluhan tahun membina koleksi artifak yang dicuri daripada seluruh dunia seperti Bulgaria, Mesir, Greece, Iraq, Palestin, Itali, Jordan, Lubnan, Libya, Syria dan Turki.

Peguam Daerah Manhattan iaitu Cyrus Vance Jr. berkata, bilionair itu mempunyai selera yang rakus terhadap artifak yang dirompaknya tanpa mengambil berat tentang kesan perbuatannya atau kerosakan budaya di seluruh dunia yang telah dilakukannya.

Tambah Vance lagi, Michael Steinhardt menunjukkan sikap tidak bermoral kerana sanggup berurusan dengan penjenayah, penyeludup artifak dan penjarah kubur bagi menambah koleksinya atau menjual barangan antik miliknya.

Bagi Michael Steinhardt pula, dia mengaku tidak bersalah. Melalui peguamnya, bilionair itu mengaku berpuas hati dengan hasil siasatan peguam daerah Manhattan tetapi meletakkan semua kesalahan pada penjual artifak.

Mangkuk purba yang dicuri Iraq ini dibeli oleh Michael Steinhardt dengan harga RM 630,000

Bilionair itu juga gembira kerana tidak didakwa dan akan memulangkan semua barangan antik dan artifak yang diambil secara tidak sah ke negara asalnya semula.

Tambah peguamnya lagi, Michael Steinhardt mendakwa dia ditipu oleh peniaga-peniaga barangan antik yang mengatakan bahawa mereka miliki barangan itu secara sah.

Malah, Michael juga ingin menuntut haknya dengan mendapatkan ganti rugi daripada peniaga-peniaga barangan antik kerana terpaksa memulangkan semula semua artifak curi ini.

Sebenarnya, Michael sudah lama dikaitkan dengan tuduhan membeli dan mengumpul artifak curi. Pada tahun 1992, bilionair itu membeli mangkuk emas bertarikh 450 SM dari Itali.

Seorang hakim telah memutuskan bahawa bilionair itu telah mengimport artifak itu secara haram dan menafikan dakwaan Michael bahawa dia hanyalah sebagai "pemilik yang tidak bersalah".

Para penyasat juga telah beberapa kali merampas barangan antik curi dari rumahnya pada tahun 2017 dan 2018 termasuklah patung marmar yang dicuri di Lubnan ketika perang saudara pada 1980-an di sana.

Malah, bilionair itu dengan bongkaknya berkata kepada penyiasat pada 2017 sambil menunjukkan ke arah sebuah mangkuk kecil. "Anda nampak ini? Jika saya lihat sesuatu dan saya menyukainya, saya akan membelinya."

Rampasan terbaru objek curi yang dimiliki Michael adalah seperti tempat upacaya penyembelihan dari Turki (dipinjamkan oleh Michael kepada Muzium Seni Metropolitan), lukisan dinding Hercules tahun 50 SM dari Itali dan topeng batu bertarikh 6000 SM dari Palestin.

Kebanyakan barangan antik dan artifak yang dimiliki Michael Steinhardt ini dicuri semasa perang atau pergolakan di sesebuah negara itu.

Menurut Ejen Khas Keselamatan Dalam Negeri New York iaitu Ricky J. Patel, Michael hanya melihat barangan curi ini sebagai satu komoditi yang boleh dikumpul dan dimiliki.

Michael tidak menghormati bahawa barangan curi yang dimilikinya adalah khazanah yang mewakili warasan dan budaya di seluruh dunia. Bilionair itu hanya mengambil kesempatan daripada peperangan dan pergolakan yang berlaku di negara-negara ini.

Menurut Peguam Daerah Manhattan iaitu Cyrus Vance Jr., tidak dinafikan Michael Steinhardt adalah seorang dermawan yang terkenal. Dia banyak menyokong institut pembelajaran seperti New York Universiti dan muzium seperti Metropolitan Museum of Art.

Namun, keadilan tetap perlu dilaksanakan. Sebab mengapa pihak peguam daerah Manhattan memilih untuk membuat perjanjian dengan bilionair itu bukannya meneruskan pertuduhan adalah agar artifak curi itu dapat dikembalikan ke negara asal dengan segera.

Jika kes pertuduhan diteruskan, artifak berharga ini mungkin akan digunakan sebagai bukti dan perkara itu boleh merosakkan keadaan fizikal barangan itu.

Pihak mahkamah merasakan adalah lebih penting untuk memperbaiki semula kerosakan budaya yang telah Michael Steinhardt lakukan selama berdekad-dekad lamanya dengan mengembalikan artifak penting ke negara asalnya.

Keadilan akhirnya dapat ditegakkan dengan bantuan pelbagai pihak termasuklah beberapa ahli arkeologi yang sekian lama cuba untuk mendedahkan salah laku Michael Steinhardt.


Ini Jumlah Gaji Dahsyat Yang Diterima Pemandu Formula Satu (F1)

Formula 1 adalah sukan yang sangat mahal dan menguntungkan tetapi tidak sama seperti sukan lain seperti bola sepak. Bola sepak adalah sukan yang mahal kerana ia sukan terbesar yang dimainkan dan diikuti setakat ini.

Jadi, tidak hairanlah ia melibatkan wang yang banyak. Namun, Formula 1 mahal kerana sebab yang berbeza.

Sukan ini sangat eksklusif atau tertumpu dan sebahagian daripada eksklusiviti ini adalah hakikat bahawa hanya terdapat 20 pemandu sahaja.

Disebabkan hanya terdapat 20 pemandu, mereka adalah antara atlet yang mendapat gaji paling tinggi di dunia.

Terdapat tiga cara para pemandu menerima bayaran, iaitu melalui gaji, bonus dan tawaran penajaan.

Gaji adalah bayaran sekaligus (lump sump) sama ada bulanan atau tahunan bergantung kepada kontrak, yang dibayar dari pasukan terus kepada pemandu dan ini merupakan pendapatan utama majoriti pemandu F1.

Kedua adalah bonus, iaitu bayaran daripada pasukan kepada pemandu berdasarkan prestasi mereka.

Ia datang dalam bentuk bonus kemenangan perlumbaan, bonus pemarkahan mata atau sudah tentu bonus jika anda memenangi kejuaraan.

Pada tahun 2012, Lotus berhadapan dengan pemberian bonus berisiko apabila mereka menawarkan USD60,000 (RM252,780) kepada Kimi Raikkonen bagi setiap setiap mata yang diperolehinya.

Sepanjang dua tahun kemudian, Raikkonen mendapat 390 mata termasuk 13 podium dan dua kejuaraan yang menjadikan jumlah bayaran USD23.4 juta (RM98.58 juta). Lotus hampir muflis disebabkan situasi ini.

Ini adalah salah satu contoh di mana bonus melebihi gaji tetapi ia jarang berlaku.

Tajaan adalah pendapatan yang berbeza daripada gaji dan bonus kerana ia tidak dibayar oleh pasukan, tetapi dibayar oleh jenama atau syarikat yang diwakili oleh pemandu.

Satu contoh terbaik adalah tajaan diterima Lewis Hamilton daripada jenama pakaian terkenal Tommy Hilfiger yang bekerja sama rapat dengannya dan sebagai balasan, Hamilton menerima wang tunai.

Sama seperti bonus, tajaan membentuk sebahagian kecil daripada jumlah pendapatan pemandu F1 dan sesetengah pemandu akan memperoleh lebih banyak melalui tajaan jika mereka lebih berjaya. Sebagai contoh, Lewis Hamilton vs Nicholas Latifi.

Nikita Mazzapin dan Mick Schumacher yang mewakili pasukan Haas kedua-duanya menerima bayaran yang sama iaitu USD1 juta (RM4.2 juta) setahun.

Pasukan William membayar jumlah yang sama kepada George Russell dan Nicolas Latifi iaitu USD1 juta (RM4.2 juta) setahun.

Alfa Romeo yang diwakili Antonio Jovanazi juga menerima USD1 juta (RM4.2 juta), tetapi rakan sepasukannya Kimi Raikkonen menerima 10 kali ganda iaitu USD10 juta (RM42 juta) setahun.

Pierre Gasly mewakili Scuderia AlphaTauri menerima USD5 juta (RM21.07 juta) manakala rakan sepasukannya Yuki Sonoda membawa pulang gaji terendah dalam sukan ini iaitu USD500,000 (RM2.1 juta).

Esteban Ocon mewakili Alpine menerima gaji USD5 juta (RM21.07 juta) tetapi rakan sepasukannya Fernando Alonso dibayar USD20 juta (RM84.31 juta), iaitu ketiga tertinggi dalam F1.

Ini membuktikan bahawa pengalaman sangat berharga dan dibayar gaji tinggi.

Pasukan baharu Aston Martin yang diwakili Sebastian Vettel dan Lance Stroll membayar jumlah yang agak tinggi iaitu masing-masing USD15 juta (RM63.23 juta) dan USD10 juta (RM42.15 juta).

Apa yang menarik adalah McLaren dan Ferrari membelanjakan wang yang lebih rendah berbanding Aston Martin secara keseluruhan.

Charles Leclerc menerima USD12 juta dari Ferrari manakala Carlos Sainz Jr. dibayar USD10 juta (RM42.15 juta).

Walaupun dilihatkan sebagai pemandu yang lebih bagus pada ketika ini mewakili McLaren, namun Lando Norris hanya menerima USD5 juta iaitu sepertiga daripada diterima Daniel Ricciardo iaitu USD15 juta (RM63.23 juta).

Dan bayaran paling tinggi diterima dalam F1 melibatkan pasukan dua terhebat ketika ini iaitu Red Bull dan Mercedes.

Walaupun begitu, Sergio Pérez dibayar dengan jumlah yang boleh dikatakan rendah iaitu USD8 juta (RM33.72 juta), dan ini disebabkan Red Bull membayar rakan sepasukannya Max Verstappen sebanyak USD25 juta (RM105.4 juta).

Jumlah diterima juara dunia baharu Max Verstappen adalah kedua tertinggi secara keseluruhan dalam F1 dan atlet gaji tertinggi di seluruh Belanda.

Sama seperti Red Bull, Mercedes membayar Valtteri Bottas dengan jumlah yang rendah iaitu USD10 (RM42.2 juta) juta manakala rakan sepasukannya juara dunia 7 kali Lewis Hamilton sebanyak USD30 juta RM126.5 juta), tertinggi dalam F1 untuk tahun 2021.

Jika anda tertanya-tanya berapakah jumlah tertinggi yang pernah diterima pemandu F1, ia adalah sebanyak USD50 juta (RM207 juta) pada tahun 2016.

Gaji ini adalah 25 kali ganda yang diterima oleh CEO Alphabet (Google) iaitu Sundar Pichai.

Tiga sebab utama mengapa mereka menerima gaji yang sangat mahal adalah kemahiran, nilai ekonomi dan risiko.

Dalam kata lain, mereka adalah 20 pemandu terbaik di dunia ketika ini jadi bukanlah sesuatu yang pelik bahawa mereka ini adalah orang yang sangat berharga bagi pasukan F1 mahukan pemandu yang berbakat untuk membantu mereka mencapai kejayaan dalam sukan itu.

Jadi, nilai kemahiran yang ditawarkan oleh pemandu adalah sangat penting, sebagai contoh lihat betapa penting Lewis Hamilton kepada kejayaan Mercedes sepanjang tujuh tahun yang lalu.

Namun kemahiran bukanlah sebab paling penting pemandu F1 dibayar berjuta-juta ringgit setiap tahun.

Pemandu F1 adalah entiti yang paling penting untuk sukan ini di mana mereka dilihat sebagai superstar, selebriti personaliti dan F1 tidak akan sama tanpa mereka.

Pemandu superstar antarabangsa ini menarik berjuta-juta penonton baharu yang bermaksud berjuta-juta pembeli baharu muncul.

Jadi bagi pasukan-pasukan F1, nilai ekonomi yang ditawarkan oleh pemandu kepada pasukan bermakna pemandu ini perlu diberi pampasan yang sepatutnya.

Ini boleh dikatakan punca utama pemandu seperti Lewis Hamilton, Max Verstappen dan Fernando Alonso dibayar dengan begitu tinggi.

Tetapi ini hanyalah sebahagian faktor daripada pasukan F1 mampu membayar pemandu mereka berjuta-juta kerana pasukan tersebut boleh membawa masuk ratusan juta dalam masa satu tahun sahaja daripada penaja.

Pasukan F1 mampu membayar gaji yang tinggi kepada pemandu mereka kerana pasukan-pasukan ini boleh membawa masuk ratusan juta dalam masa satu tahun sahaja daripada penaja.

Jika dibandingkan dengan siri perlumbaan GT yang lebih kecil dan pemandu mereka dibayar dengan gaji yang jauh lebih rendah. Ini kerana penajaan adalah lebih rendah.

Dan salah satu sebab mengapa pemandu F1 dibayar gaji mahal adalah kerana risiko yang mereka perlu lalui setiap kali berlumba. Walaupun F1 dilihatkan sebagai sukan yang semakin selamat sejak beberapa dekad yang lalu, namun risiko bahaya sukan ini masih ada.

Insiden melibatkan Roman Grosjean pada tahun 2020 di Bahrain adalah contoh F1 masih berisiko tinggi.


5 Bahan Unik Yang Boleh Digunakan Untuk Membina Rumah

Pada zaman dahulu, kayu merupakan antara bahan utama dan pembuatan rumah di Malaysia atau luar negara. Namun, dek kerana harganya yang mahal dan kesukaran mendapatkannya, batu-bata menjadi pilihan.

Sebenarnya, terdapat banyak teknologi atau teknik yang pernah digunakan untuk membina sesebuah rumah. Kali ini, mari lihat beberapa bahan alternatif yang boleh dan pernah digunakan untuk membuat rumah. Sesetengah bahan ini mempunyai kelebihan tertentu antaranya udah didapati, murah dan kalis air.

Mengikut kajian, setiap hari rakyat Amerika mengambil kira-kira 400 juta cawan kopi. Itu bagi di Amerika sahaja, bagaimana pula dengan kawasan lain di seluruh dunia? Malangnya, sebahagian besar kopi yang sudah dibru ini biasanya akan dibuang begitu sahaja.

Menggabungkan sekam kopi dengan plastik, sebuah syarikat di Colombia menggunakan sisa kopi untuk membuat panel untuk perumahan pasang siap. Anda boleh mendapatkannya dengan harga serendah $4,500. Tujuan penggunaan sekam ini adalah untuk membuatnya tahan lama tetapi cukup ringan untuk rumah dan sekolah.

Panel boleh dipasang di kawasan luar bandar dan mempunyai kesukaran untuk diakses dimana tempat yang sukar untuk mengangkut batu bata atau kayu dalam kuantiti yang banyak dan kos tinggi.

Untuk membuat bata dari cendawan anda tidak memotong cendawan seperti yang anda lakukan untuk membuat sesuatu daripada gentian kayu. Sebaliknya, sekam jagung akan dicampur dengan miselium, bahagian vegetatif cendawan yang berbentuk seperti filamen.

Campuran itu dimasukkan ke dalam acuan berbentuk bata dan dalam masa lima hari ia akan berkembang menjadi bata yang padat dan ringan. Tiada jejak karbon dan tiada bahan buangan. Tidak hanya sekam jagung, ia boleh dibuat dari sisa sekam mana-mana tanaman, seperti padi.

Ini bermakna kaedah ini mungkin boleh digunakan dimana-mana sahaja tempat di dunia. Batu bata yang dihasilkan juga tahan ap, kulat dan air. Ia juga lebih kuat daripada konkrit tetapi lebih ringan. Kos bahan juga jauh lebih rendah ini mungkin merupakan alternatif berguna pada masa hadapan.

Apabila sesuatu rumah atau binaan itu dirobohkan, batu-bata dan konkrit tersebut biasanya akan dibuang sebagai sampah. Pernahkah anda terfikir bagaimana ianya boleh dimanfaatkan kembali?

Arkitek dari Belanda telah mula mengitar semula sisa perinndustrian dengan menghasilkan batu bata baharu daripada runtuhan bangunan lama. Bahan-bahan lama seperti seramik dan kaca semuanya ditempa bersama untuk membuat bata baharu supaya produk akhir tidak kelihatan seperti mozek bangunan lama.

Untuk projek pertama mereka, 15 tan sisa telah diubah menjadi bahan binaan untuk rumah baharu di Rotterdam yang sepadan dengan gaya dan estetika seni bina tempatan.

Di Massachusetts, Amerika Syarikat terdapat sebuah rumah dikenali sebagai The Rockport Paper House yang dianggap unik. Rumah tersebut dibina pada tahun 1922 dan masih berdir teguh sehingga kini. Bingkai dan bumbungnya diperbuat daripada kayu, tetapi dindingnya adalah perkara diperbuat daripada surat khabat.

Kira-kira 100,000 surat khabar digunakan dengan 215 lapisan kertas dilekatkan bersama dengan gam tepung, air dan kulit epal buatan sendiri untuk membuat panel setebal 1 inci untuk dinding. Ia kemudian disapu dengan varnis untuk membuat pintu, dan juga perabot di dalam rumah.

Anda juga boleh membaca surat khabar didinding rumah tersebut sekiranya mahu. Rumah itu yang merupakan muzium pada masa kini mempunyai jam berfungsi yang diperbuat daripada kertas dan pendiang api.

Seorang oencipta Mexico bernama Omar Vázquez Sánchez mungkin terdapat alternatif yang lebih baik untuk orang berhampiran laut atau di mana-mana sahaja. Beliau telah telah membangunkan satu cara untuk membuat batu bata daripada rumpai laut.

Sama dalam konsep untuk membuat bata daripada bahan berasaskan tumbuhan yang lain, bata yang dihasilkan adalah kira-kira 60% rumpai laut dan selebihnya adalah tanah liat asli. Produk akhir sangat mirip dengan bata tradisional, dan sama baiknya dalam mengawa haba tetapi pada kos separuh harga.

Apabila siap, batu bata yang dihasilkan itu kuat, kalis air dan tidak mempunyai bau rumpai laut.


Adakah Penggunaan 'Ejector Seat' Dalam Pesawat Pejuang Selamat?

Dalam filem, babak pertarungan udara di antara dua atau lebih dua pesawat tempur seringkali ditayangkan berakhir dengan salah satu juruterbang terpaksa meninggalkan pesawatnya, ditembak keluar dari kokpit dengan peralatan kerusi penendang atau ejector seat.

Babak itu pada pandangan penulis - memang nampak 'cool' serta penuh impak keperwiraan, apatah lagi seandainya pesawat yang dinaiki sebelum itu meletup sebaik sahaja kerusi dilancarkan dan juruterbang selamat mendarat dengan sempurna.

Itu dalam filem, bolehlah! Realitinya tahap kecederaan yang akan dialami juruterbang yang perlu menggunakan kerusi pelancarnya sangat jauh berbeza dengan apa yang dipaparkan dalam kisah fiksyen dan lebih menyedihkan;

Majoriti antara petugas tidak lagi akan dibenarkan berkhidmat selepas itu.

Setakat majoriti filem yang ditonton penulis, belum pernah lagi penulis dapat melihat kesan sebenar penggunaan ejector seat dipaparkan dengan realistik.

Sekiranya kita tahu apa kesan sebenar penggunaannya kepada juruterbang, pasti ramai yang akan tersengih selepas ini melihat hero bukan saja terselamat bahkan masih mampu bertarung selepas mendarat.

Secara statistiknya, penggunaan kerusi pelancar atau ejector seat adalah pilihan yang BENAR-BENAR-BENAR terakhir akan digunakan oleh juruterbang, ketika dalam penerbangan. Ini bukanlah disebabkan bimbang risiko pesawat terbakar dengan mereka masih di dalamnya - tetapi disebabkan impak pelancaran yang berlaku kepada tubuh juruterbang.

Tekanan yang terhasil daripada pelancaran juruterbang itu selalunya berakhir dengan kurang gembira bagi mereka yang perlu memilihnya - 60% daripada juruterbang yang selamat dilancarkan keluar akan mengalami masalah retak pada tulang belakang akibat perlu menahan hentakan yang berlaku.

Semua juruterbang yang duduk atas kerusi pelancar akan berhadapan tekanan 18G yang menyamai 18 kali berat badan anda. Jika dibandingkan dengan tekanan yang dirasai pemandu kereta Formula 1, seorang pemandu secara maksima merasai sekitar 2 ke 6G bergantung kepada situasi.

Kelajuan mereka ditembak keluar daripada kokpit pula dianggarkan sekitar 140 ke 160m/s pada kadar maksima dan faktor kelajuan inilah yang menjadi punca utama kecederaan yang akan dialami juruterbang.

Semasa dilancarkan, tulang belakang seseorang juruterbang yang sepatutnya renggang antara satu sama lain akan mula menjadi rapat akibat tekanan yang terhasil dari bawah tempat duduk mereka.

Dua bahagian utama tulang belakang yang menyerap impak terhasil adalah lengkungan lumbar dan lengkungan thoracic. Ekoran daripada impak yang sukar diramal, tahap kecederaan yang berlaku juga boleh jadi berbeza-beza mengikut situasi yang dihadapi biasanya dikategorikan kepada tiga kategori berbeza.

Yang pertama dan paling kerap terjadi adalah kecederaan tulang belakang dalam pelbagai peringkat, kedua adalah trauma pada bahagian tubuh yang terjejas dan yang ketiga adalah kecederaan pada bahagian kepala.

Kecederaan tulang belakang paling kerap berlaku pula adalah jenis 'anterior wedge compression fractures' yang dikategorikan sebagai satu simptom kecil, berlaku akibat mampatan tulang belakang yang terjadi secara mendadak.

Salah satu kes unik melibatkan kecederaan ini melibatkan seorang juruterbang, telah menyebabkan dia kehilangan ketinggiannya sebanyak 1 inci hasil daripada perubahan yang berlaku pada susunan tulang belakang beliau.

Dalam temuramah bersama juruterbang itu yang terselamat, dia menyifatkan impak yang perlu ditanggung semasa dia dan 3 tiga lagi kru penerbangan beliau dilancarkan daripada pesawat pengebom B-1 yang sedang terbang di Lautan Hindi - adalah satu pengalaman paling ganas pernah dirasainya.

Walaupun mempunyai risiko yang tinggi mengakibatkan kecederaan kepada juruterbang, tahap individu yang terselamat nyawanya disebabkan penggunaan kerusi pelancar juga tinggi sekitar 92%.

Kematian pula berlaku disebabkan oleh faktor seperti terlambat mengaktifkan pelancar, berlaku pelanggaran semasa dilancarkan atau lebih malang - penyelenggaraan kerusi pelancar yang tidak dibuat baik, menyebabkan ada kerosakan padanya sejak awal.

Ini kerana peralatan pada kerusi itu cukup kompleks rekaannya yang sangat bergantung kepada ketinggian pesawat dan jumlah kerusi pelancar yang ada.

Sekiranya ada dua atau lebih kerusi dalam satu pesawat, setiap kerusi dikalibrasi untuk menembak juruterbang atau penumpang kepada sudut-sudut berbeza, bagi memastikan mereka tidak bertembung.

Semua kerusi selepas diaktifkan  akan melancarkan individu di atasnya setinggi satu ke dua meter. Apabila tiba pada ketinggian itu, roket yang dipasang di bawah tempat duduk akan aktif secara automatik memacu mereka 100 kaki ke atas. Kesemua proses ini berlaku tak sampai 3 saat.

Selepas tiba pada ketinggian itu, payung terjun kecil akan terbuka bagi menstabilkan kedudukan kerusi sebelum individu itu tiba pada ketinggian sekitar 10,000 kaki dari aras bumi, diukur menggunakan barometer terpasang pada kerusi - yang akan mengaktifkan payung terjun besar seterusnya membolehkan juruterbang dan kerusi dipisahkan.

Apa yang akan berlaku selepas itu sangat bergantung dengan kemahiran juruterbang atau penumpang itu mengendalikan jatuhan mereka, bagi meminimakan kecederaan dan impak yang bakal mereka alami.

Ada juga kes di mana juruterbang hilang kesedaran diri selepas dia mengaktifkan kerusi - terapung dan berpisah dengan kerusi dalam situasi tidak sedar.

Sedar-sedar dia dah ada di atas tanah, dalam keadaan selamat serta bangun berjalan. Hanya selepas pemeriksaan mendapati juruterbang itu mengalami beberapa jenis kecederaan berbeza di kedua-dua tangan dan kaki serta tulang belakang.

Kami ingatkan sekali lagi - kerusi pelancar adalah jalan terakhir yang akan diambil juruterbang, sekiranya perlu.

Dengan mengaktifkan kerusi itu, mereka bukan saja melepaskan kawalan ke atas pesawat yang mereka pandu bahkan akan menyebabkan kecederaan jangka masa panjang kepada tubuh sediri. Hanya dalam filem penggunaannya tidak memberikan impak besar kepada penggunanya.


7 Haiwan yang Diberi Penghargaan Tertinggi

Biasanya, seseorang yang banyak berjasa akan diberi penghormatan yang sewajarnya sama ada dari pihak kerajaan, tentera atau organisasi tertentu. Begitu juga dengan pingat keberanian bagi mereka yang menjadi wira atau penyelamat dalam situasi getir.

Namun, jarang kita dengar sesuatu penghormatan atau pingat itu diberikan kepada haiwan. Hakikatnya, ada haiwan yang memberi sumbangan atau berjasa sehingga diberi penghormatan.

Berikut adalah beberapa haiwan yang diberi penghormatan atas jasa mereka.

Tikus secara amnya bukanlah haiwan yang digemari. Namun, seekor tikus yang diberi nama Magawa telah dianugerahkan dengan pingat emas kerana "keberaniannya menyelamatkan nyawa dan berdedikasi terhadap tugas".

Magawa adalah seekor tikus yang mempunyai tugas berbahaya membersihkan periuk api di Kemboja. Magawa dilatih untuk menghidu alat letupan dan dia terlalu ringan untuk membuatkan periuk api meletup apabila memijaknya.

Setakat ini, Magawa telah membantu membersihkan kawasan yang lebih besar daripada 20 padang bola sepak di mana ia berjaya menemui 71 periuk api dan 38 bahan letupan lain.

Magawa telah bersara pada bulan Jun 2021 tetapi beberapa tikus lain telah dilatih bagi menggantikan tempatnya.

Pingat Dickin adalah anugerah tertinggi yang diberikan kerana keberanian haiwan. Seekor anjing bernama Lucca yang dilatih oleh Marine Corps Amerika adalah anjing A.S pertama yang menerima anugerah British ini.

Lucca telah 'bertugas' selama enam tahun di Afghanistan dan melakukan lebih daripada 400 rondaan. Dia menyelamatkan banyak nyawa apabila berjaya menghidu banyak perangkap bahan letupan.

Letupan terakhir yang berjaya dihidu Lucca adalah seberat 30 kg. Namun, Lucca tercedera tidak lama kemudian akibat letupan lain sehingga salah satu kakinya terpaksa dipotong.

Setelah sembuh, Lucca diterbangkan ke London untuk menerima Pingat Dickin. Anjing ini turut menerima Pingat Purple Heart yang biasanya diberikan kepada tentera yang cedera semasa bertugas atau dalam pertempuran.

Haiwan Amerika yang pertama dianugerahkan Pingat Dickin adalah seekor burung merpati yang diberi nama GI Joe. Ketika tentera Bersekutu (Allied) masuk ke Itali dalam Perang Dunia Kedua, satu pasukan tentera telah mara terlalu laju daripada apa yang dirancang.

Mereka kemudian telah menawan sebuah kampung yang dikuasai Jerman. Namun, mereka khuatir akan dibom oleh pesawat sendiri kerana tiada siapa di pangkalan tahu mereka berada di situ.

Apabila radio juga gagal menghubungi pangkalan udara, kumpulan tentera itu menaruh harapan mereka pada seekor burung merpati bernama GI Joe. Burung itu berjaya sampai di pangkalan tepat pada waktunya dan operasi mengebom dibatalkan.

GI Joe telah menyelamatkan lebih daripada 100 nyawa. Burung yang diberi Pingat Dickin itu merupakan burung merpati A.S terbaik dalam WWII apabila berjaya terbang sejauh 20 batu dalam masa 20 minit untuk menghentikan pengeboman.

Anjing kedua dalam senarai ini adalah Kuno yang berkhidmat untuk Royal Navy United Kingdom. Ketika dalam satu rondaan di Afghanistan, satu pasukan Royal Navy telah diserang hendap oleh penembak al-Qaida.

Pasukan Royal Navy itu terperangkap tetapi Kuno berjaya menerkam salah seorang penembak al-Qaida dan membuat mereka kucar-kacir. Serangan Kuno telah mengubah keadaan dan pasukan Royal Navy berjaya menumpaskan penembak al-Qaeda. Malangnya, kedua-dua kaki belakang Kuno terkena tembakan.

Kedua-dua kaki anjing itu terpaksa dipotong tetapi Kuno menjadi anjing tentera British pertama yang menerima kaki palsu khas. Atas keberaniannya, Kuno dianugerahkan dengan Pingat Dicken dan bersara daripada perkhidmatan tentera tidak lama kemudian.

Menurut Setiausaha Pertahanan British, keadaan mungkin berbeza jika tidak kerana tindakan berani Kuno dan tindakannya berjaya menyelamatkan nyawa tentera British.

Pasukan Marine Corps Amerika Syarikat memberikan pangkat rasmi hanya sekali sahaja kepada haiwan. Ketika Perang Korea, seekor kuda yang dinamakan Reckless diberikan pangkat rasmi sebagai Sarjan.

Reckless adalah seekor kuda yang sangat bijak dan mudah dilatih. Apabila pasukan tenteranya menjerit "Incoming!", kuda itu akan berlari ke arah kubu. Reckless juga dilatih untuk mengelak kawat berduri dan berbaring ketika dihujani peluru musuh.

Namun, kehebatan yang membolehkan Reckless menerima penghormatan ialah ia boleh bertindak tanpa seliaan manusia. Dalam satu pertempuran sengit, Reckless berulang-alik sebanyak 51 kali ke barisan hadapan untuk menghantar bekalan peluru dan membawa balik tentera yang cedera.

Reckless sendiri terkena dua tembakan tetapi terselamat. Kuda itu akhirnya bersara dengan dua Pingat Purple Hearts, dua anugerah Navy Presidential Unit, satu Navy Unit Commendation, empat pingat Perkhidmatan Korea dan satu pingat Marine Corps Good Conduct.

Alexander the Great adalah seorang penakluk hebat yang menubuhkan empayar terbesar dalam sejarah dunia. Dia lakukan semua kempen penaklukannya bersama-sama kudanya, Bucephalus.

Bucephalus adalah hadiah yang diberikan kepada bapanya. Kuda itu begitu liar dan tiada siapa berjaya menjinakkannya selain Alexander yang masih muda. Sejak itu, ia menjadi teman setia Alexander the Great.

Apabila Bucephalus mati, Alexander bukan sahaja mengadakan majlis pengebumian besar-besaran tetapi menamakan sebuah bandar sempena nama kudanya yang terletak di bahagian timur Sungai Indus.

Ketika WW1, Mejar Charles White Whittlesey bersama-sama 550 tentera Amerika Syarikat di bawah pimpinannya telah dikepung oleh pihak musuh. Mejar Charles menghantar utusan untuk meminta bantuan tetapi semuanya terkorban.

Lebih teruk lagi, mereka dibom oleh pasukan senegara yang tidak tahu di mana kedudukan tepat mereka. Mejar Charles akhirnya bergantung harapan pada burung merpatinya.

Dua ekor merpati yang dihantarnya telah ditembak mati. Dengan hanya 194 orang masih hidup, mereka bergantung kepada burung terakhir bernama Cher Ami.

Malangnya, Cher Ami telah ditembak oleh pihak Jerman tetapi berjaya terbang semula dengan mesej yang dibawa. Merpati itu berjaya menghantar mesej walaupun putus satu kaki dan buta sebelah mata.

Cher Ami telah dirawat dan diberikan penghargaan tertinggi Perancis iaitu Croix de Guerre dan dihantar pulang ke Amerika untuk upacara penghargaan di sana pula.


Mengapa Warna Merah Digunakan Sebagai Tanda Amaran dan Isyarat?

Daripada isyarat lalu lintas hingga loceng penggera, lampu belakang kenderaan apabila brek, warna merah kelihatan ada di mana-mana. Apakah yan menjadikan warna merah sebagai pilihan universal untuk siren van polis, ambulans, dan banyak lagi isyarat amaran lain?

Walaupun ramai yang mengaitkan warna ini dengan aktiviti romantik mereka seperti warna merah pada bunga mawar dan bentuk hati, warna merah mempunyai kepentingan yang jauh lebih besar dalam kehidupan seharian. Apa yang menjadikan warna ini begitu istimewa?

Untuk penjelasan lanjut mengenai perkara ini, kita tidak dapat lari dapat membicarakan mengenai sains. Mula-mula kita perlu memahami bahawa warna merah ialah komponen spektrum cahaya yang boleh dilihat, dikenali sebagai VIBGYOR yang terbentuk akibat pemisahan gelombang cahaya berwarna putih.

Kini, gelombang cahaya ini mempunyai sifat yang dipanggil panjang gelombang (wavelength). Menurut teori gelombang cahaya, panjang gelombang (lambda: λ) bagi mana-mana gelombang ialah jarak antara dua puncak berturut-turut (bahagian puncak atas) atau antara dua palung berturut-turut (bahagian puncak bawah).

Panjang gelombang dikira dengan mendarabkan halaju gelombang dengan frekuensinya. Kita semua tahu bahawa kelajuan cahaya adalah 3×108m/s. Frekuensi pula ialah timbal balik masa yang diambil oleh gelombang untuk menempuh jarak satu panjang gelombang keseluruhan.

Jawapan mengapa merah berkesan sebagai tanda isyarat atau amaran bahaya terletak pada konsep yang dipanggil serakan (scattering). Penyerakan ialah fenomena di mana cahaya terpesong dari laluan lurusnya apabila melanggar halangan, seperti habuk, molekul gas atau wap air.

Pancaran cahaya dialihkan ke arah yang berbeza selepas berinteraksi dengan zarah yang terdapat dalam medium. Terdapat hukum yang mengawal fenomena serakan ini dipanggil serakan Rayleigh (Rayleigh’s scattering). Hukum ini menyatakan bahawa penyerakan cahaya adalah berkadar songsang dengan empat kuasa panjang gelombang cahaya (λ^−4).

Serakan Rayleigh dinamakan sempena nama ahli fizik British, Lord Rayleigh. Serakan Rayleigh juga menyebabkan mengapa langit kelihatan berwarna biru dan matahari kelihatan berwarna kuning.

Semua isyarat penting yang mesti menarik perhatian seseorang, seperti isyarat bahaya atau penggera, mesti menggunakan warna yang boleh dilihat dari jauh supaya orang ramai boleh diberitahu dan kemalangan dapat dielakkan. Oleh itu, kita memerlukan cahaya yang tidak banyak berselerak dan berada dalam julat yang boleh dilihat oleh manusia.

Daripada spektrum elektromagnet, julat yang boleh dilihat oleh manusia dipanggil "julat penglihatan" cahaya atau "visible light". Julat ini bermula daripada warna biru (mempunyai panjang gelombang terendah) kepada warna merah (mempunyai panjang gelombang tertinggi). Panjang gelombang cahaya merah adalah kira-kira 620-750 nm.

Undang-undang serakan cahaya menyatakan bahawa panjang gelombang terpanjang akan mempunyai serakan cahaya paling sedikit. Merah memenuhi kedua-dua syarat ini. Pertama, ia tergolong dalam julat cahaya yang boleh dilihat manusia dan kedua, ia mempunyai panjang gelombang tertinggi, menjadikannya warna yang paling tidak berselerak.

Isyarat kecemasan atau penggera kita harus kekal sentiasa dapat dilihat walaupun jarak penglihatan persekitaran rendah. Penglihatan boleh terjejas dalam keadaan tertentu seperti kabus, hujan dan asap.

Memandangkan kita mahu isyarat mencapai jarak yang lebih jauh, ia mesti kurang berselerak. Agar ia kurang berselerak dan mudah melepasi kabus, asap, dan sebagainya panjang gelombang mestilah tinggi. Itulah sebabnya mengapa merah menjadi pilihan kerana ianya boleh dilihat jelas dari jauh dan dalam keadaan persekitaran yang kurang baik.

Terdapat satu kajian menarik yang diterbitkan dalam jurnal Frontiers in Human Neuroscience yang mengaitkan warna merah untuk menarik perhatian dalam konteks emosi.

Tindak balas motor ialah tindak balas yang ditunjukkan oleh minda dan badan manusia sebagai tindak balas kepada sebarang jenis rangsangan. Dalam kajian yang dilakukan, melihat warna merah sejurus sebelum atau semasa tindak balas motor meningkatkan kekuatan dan halaju tindak balas.

Walau bagaimanapun, kajian lain mendapati bahawa melihat warna merah sebelum sesuatu tugasan sebenarnya menghalang tindak balas motor dan para penyelidik berpendapat bahawa perkara ini berlaku adalah disebabkan oleh ketakutan yang timbul.

Lebih-lebih lagi, warna merah mempunyai ciri-ciri yang menimbulkan tindakbalas emosi. Hal ini disebabkan manusia cenderung untuk mengaitkan merah dengan emosi negatif yang membawa bahaya kerana ia adalah warna api, darah, kemarahan dan kadangkala haiwan berbisa atau berbahaya.

Oleh itu, minda manusia segera diaktifkan atau menjadi  lebih peka apabila ia melihat warna ini.